*Proiect*

**GUVERNUL REPUBLICII MOLDOVA**

**HOTĂRÎRE** nr. \_\_\_\_

din \_\_\_\_\_\_\_\_\_\_\_\_\_\_  
**Chișinău**

**cu privire la aprobarea Programului Naționale de dezvoltare industrială pentru anii 2024 - 2028**

În temeiul lit. a), art.5 din Legea nr.136/2017 cu privire la Guvern (Monitorul Oficial al Republicii Moldova, 2017, nr.252, art.412),

Guvernul **HOTĂRĂȘTE:**

1. Se aprobă Programul Național de dezvoltare industrială pentru anii 2024 – 2028 (se anexează).
2. Ministerele și alte autorități administrative centrale vor întreprinde măsurile necesare implementării Programul Național de dezvoltare industrială pentru anii 2024 – 2028.
3. Controlul asupra executării prezentei hotărâri se pune în sarcina Ministerului Dezvoltării Economice și Digitalizării.

**PRIM-MINISTRU Dorin RECEAN**

**Contrasemnează:**

**Viceprim-ministru,**

**Ministrul dezvoltării**

**economice și Digitalizării Dumitru ALAIBA**

Aprobat

prin Hotărârea Guvernului

nr. /

**Programul național de dezvoltare industrială pentru anii 2024-2028**

1. **INTRODUCERE**

Programul național de dezvoltare industrială pentru anii 2024-2028 (PNDI) este un document de politici care definește viziunea strategică și principalele direcții de dezvoltare ale industriei prelucrătoare din Republica Moldova pe termen mediu, în conformitate cu potențialul de dezvoltare a industriei autohtone și angajamentele setate în Obiectivele de Dezvoltare Durabilă (ODD) și cele care derivă din statutul de țară-candidat pentru aderarea la Uniunea Europeană (UE).

PNDI și Planul de acțiuni privind implementarea acestuia este elaborat în conformitate cu prevederile Hotărârii Guvernului nr. 386/2020 cu privire la planificarea, elaborarea, aprobarea,implementarea, monitorizarea și evaluareadocumentelor de politici publice.

Programul este elaborat în conformitate cu angajamentele internaționale ale Republicii Moldova, în conformitate cu Strategia Națională de Dezvoltare și documente de politici publici sectoriale. Astfel, Programul este adresat direct realizării ODD 9 – *Industrie, inovație și infrastructură* (construirea unor infrastructuri reziliente, promovarea industrializării durabile și încurajarea inovației) – , precum și indirect contribuie la realizarea: ODD 1 (Fără sărăcie); ODD 2 (Zero foame); ODD 8 (Muncă decentă și creștere economică); ODD 10 (Inegalități reduse); ODD 12 (Consum și producție responsabile) și; ODD 13 (Acțiune asupra climei). PNDI conține de asemenea indicatorii cu privire la industrializare setați în Cadrul Național de Monitorizare a Implementării Agendei de Dezvoltare Durabilă 2030, aprobat prin Hotărârea Guvernului nr. 953/2022, implicit indicatorii pentru măsurarea ponderii industriei în structura PIB-ului.

Totodată, Programul este aliniat la prevederile Acordului de Asociere [între Uniunea Europeană, Euratom și statele membre ale acestora, pe de o parte, și Republica Moldova, pe de altă parte](http://eur-lex.europa.eu/legal-content/EN/TXT/?uri=celex:22014A0830%2801%29) – *Capitolul 20. Politica industrială și antreprenorială –* unde este prevăzută cooperarea părților în vederea dezvoltării politicii industriale și antreprenoriale, implicit pentru a facilita modernizarea și restructurarea industriei Republicii Moldova în anumite sectoare. Consecutiv, Programul este aliniat la prioritățile Uniunii Europene în sprijinul digitalizării și accelerarea ecologizării sectorului industrial.

Programul este conform cu obiectivele și direcțiile prioritare definite în *Strategia Națională de Dezvoltare „Moldova Europeană – 2030” (SND),* aprobată prin Legea nr. 315/2022. Astfel, PNDI conține prevederi stipulate la Direcția prioritară *5.16. Dezvoltarea sectorului industrial*, în timp ce Obiectivele specifice ale acestuia sunt aliniate la următoarele Obiective specifice ale SND:

* *Obiectivul specific 1.1. Creșterea accelerată a productivității muncii;*
* *Obiectivul specific 1.2. Dezvoltarea oportunităților pentru inovații și antreprenoriat;*
* *Obiectivul specific1.3. Ameliorarea condițiilor de muncă și reducerea ocupării informale;*
* *Obiectivul specific 10.4. Tranziția activă spre economia verde și circulară.*

De asemenea, PNDI este conform paradigmei setate în *Strategia Națională de Dezvoltare Economică 2030* și a Programului național pentru promovarea antreprenoriatului și creșterea competitivității 2023-2027, și a altor documente de planificare strategică sectorială conexe, implicit *Strategia Națională de Dezvoltare Regională 2022-2028* *aprobată prin Hotărârea Guvernului nr. 40/2022* – OS 1.2 Îmbunătățirea mediului antreprenorial în regiuni și OS 2.2, Dezvoltarea infrastructurii de suport pentru afaceri – , precum și *Programul național în domeniile cercetării și inovării pentru anii 2024-2027*.

Programul a fost elaborat în cadrul unui proces incluziv și dinamic, conținutul și acțiunile acestuia fiind discutate și validate în cadrul ședințelor Grupului de Lucru instituit prin Ordinul.nr. 88/2023 al Ministerului Dezvoltării Economice și Digitalizării, membrii căruia sunt reprezentanți ai ministerelor responsabile de implementarea acțiunilor aferente Programului, reprezentanți ai mediului academic și învățământului vocațional-tehnic, reprezentanții asociațiilor de business din sectoarele industriale identificate drept prioritare.

**II. ANALIZA SITUAȚIEI**

* 1. **Evoluția sectorului industrial: aspecte generale.**

**În cele trei decenii de tranziție economia Republicii Moldova a cunoscut un proces acut de dezindustrializare,** fenomen numit în teoria economică neoclasică *dezindustrializare prematură* – pierderea locurilor de muncă din sectorul industrial premerge și/sau nu este însoțită de creșterea PIB-ului pe cap de locuitor[[1]](#footnote-1). Astfel, în timp ce dezindustrializarea este înțeleasă drept un proces inevitabil pentru economiile euroatlantice dezvoltate, unde reducerea ponderii industriei în producția totală este determinată de creșterea angajărilor în sectorul serviciilor cu înaltă calificare, între 1991 și 2022 ponderea industriei în PIB a scăzut de la 40% la 12% în Republica Moldova, în timp ce forța de muncă a emigrat preponderent în afara țării.

În această perioadă dezvoltarea sectorului industrial a fost perturbată de diferite crize: "șocul tranziției" și crizele financiare din 1998 și 2008; embargourile periodice impuse de Federația Rusă; secetele (2012, 2020, 2022), criza financiar-bancară locală (2015-2016), criza pandemică (2020-2021), războiul din Ucraina, criza energetică și spirala inflaționistă (2022). Toate aceste crize au avut un impact major asupra sectorului industrial în ultimul deceniu și, prin urmare, industria a înregistrat o creștere medie anuală nesemnificativă de aproximativ 2,3% în ultimii 10 ani. De cealaltă parte, creșterea cererii interne, cererii externe, precum și politicile active de dezvoltare a platformelor investiționale, implicit a Zonelor Economice Libere, au constituit factorii principali care au susținut sectorul industrial în anii favorabili.

|  |  |
| --- | --- |
| **Figura 2.1. Ponderea industriei în PIB și creșterea anuală a valorii adăugate brute create în industrie,%** | **Figura 2.2.Evoluția sectorului industrial în anii 2014-2022, %**  *Sursa:* Biroul Național de Statistică |

**Industria Republicii Moldova este constituită în mare parte din sectoare intensive în resurse și forță de muncă, rezultând în produse cu valoare adăugată redusă.** Acest lucru este confirmat de structura producției industriale după clasificația principalelor grupe industriale, conform căreia 51% din produsele industriale ale Republicii Moldova reprezintă bunurile non-durabile (de uz curent), 23% - bunurile intermediare și doar 9% și 3% - bunurile de capital și respectiv bunurile durabile (de folosință îndelungată) (Figura 1.3). Totuși, în ultimii ani se observă unele modificări structurale pozitive: în perioada 2014-2022 ponderea bunurilor de capital și a bunurilor durabile a crescut cu 4 p.p. și, respectiv, cu 1 p.p., ca urmare a creșterii intensive a unor ramuri specifice, cum ar fi industria componentelor auto și cea a mobilei.

**Figura 2.3. Structura sectorului industrial (%), anii 2014-2022**

*Sursa:* Biroul Național de Statistică, calculele MDED

**În industrie activează 17% din forța de muncă ocupată în economie, numărul salariaților majorându-se nesemnificativ**. Conform statisticilor oficiale, numărul total de salariați din industrie a crescut de la 99,5 mii în 2014 la 104,6 mii în anul 2022 (o creștere cumulativă de aproximativ 5% sau o creștere medie anuală de 0,7%). Cu toate acestea, creșterea ocupării forței de muncă este înregistrată doar în câteva industrii, care s-au dezvoltat intens în anii 2016-2019. Industria componentelor auto, în special fabricarea de piese și motoare pentru automobile, fiind o activitate cu utilizare intensivă a forței de muncă, a avut cea mai mare contribuție pozitivă la creșterea ocupării forței de muncă. În 2022, numărul angajaților implicați în această activitate a crescut de 8,6 ori în comparație cu 2014 sau cu o creștere medie anuală de circa 43%. O creștere semnificativă a numărului de angajați a fost înregistrată și în industria textilă (+48% față de 2014), industria mobilei (+26%), industria chimică (+54%), fabricarea produselor din material plastic (+13%) și fabricarea produselor din hârtie (+43%).

**Industria prelucrătoare reprezintă cea mai importantă ramură**, revenindu-i circa 86% din volumul total al producției industriale (în anul 2022). Sectorul energetic împreună cu activitățile de distribuție a apei și salubritate ocupă o pondere de circa 12%, iar industria extractivă - mai puțin de 2%. Cele mai importante subramuri din cadrul industriei prelucrătoare sunt: industria alimentară (35%), industria constructoare de mașini (12%), industria ușoară (11%), fabricarea produselor de minerale nemetalice (11%), fabricarea băuturilor (8%), fabricarea produselor chimice și articolelor din plastic (câte 5%), fabricarea mobilei (4%).

**Sectorul industrial autohton este orientat preponderent spre piața internă,** din moment ceaproximativ 65% din producția industrială este livrată pe piața internă și 35% - pe piețele externe. Demn de menționat că, un număr mare de industrii produc în principal pentru uz casnic (peste 90% din producția acestora). Printre acestea se enumeră: producția și prelucrarea cărnii, producția de lactate, fabricarea produselor din tutun, preparate pentru hrana animalelor, produse minerale nemetalice (articole din beton, ciment și ipsos), unele substanțe și produse chimice (vopsele, lacuri) și construcții metalice.

În perioada 2014-2019 ponderea exporturilor industriale a crescut (cu 4,5 pp), dar în următorii trei ani (2020-2022) a scăzut ușor, în principal din cauza pandemiei și crizelor anului 2022. Sectoarele exportatoare au avut cel mai mare impact asupra sectorului industrial: fabricarea de mașini și echipamente electrice, industria ușoară, prelucrarea fructelor și legumelor, fabricarea sticlei, a băuturilor. Peste 50% din producția din aceste sectoare este orientată spre export. Cu toate acestea, exportul industrial este reprezentat în principal de produse cu valoare adăugată redusă, cum ar fi cablurile asamblate sau textilele, iar Moldova are o contribuție minoră în lanțurile valorice internaționale.

**Ponderea bunurilor industriale în totalul exporturilor este destul de redusă și în scădere, în timp ce ponderea bunurilor agricole neprocesate este în creștere.** Ponderea bunurilor industriale (exclusiv produse ale industriei alimentare) în totalul exporturilor autohtone (cu excluderea reexporturilor) a constituit circa 40% în ultimii 10 ani, variind de la an la an (Figurile 1.4 și 1.5).

|  |  |
| --- | --- |
| **Figura 2.4. Evoluția exporturilor autohtone dezagregate pe principalele grupe economice, mil. dolari SUA** | **Figura 2.5. Ponderea principalelor grupe de mărfuri în valoarea totală a exporturilor, %** |
|  | *Sursa:* International Trade Center <https://intracen.org/> |

În perioada 2014-2022, volumul bunurilor industriale exportate a crescut în medie cu 7% pe an. Cele mai accentuate creșteri au fost înregistrate în anii 2017-2019 și se datorează dezvoltării intense a ramurii de producere a componentelor auto, producția căreia a ajuns să dețină 21% în volumul total al exporturilor în anul 2019 – cel mai rezultativ an pentru acest subsector al industriei prelucrătoare. Cu toate acestea, creșterea exporturilor industriale nu a fost suficientă pentru a consolida poziția produselor industriale în structura exporturilor, deoarece exporturile de produse agricole neprelucrate au înregistrat o creștere medie de 10% în această perioadă, iar exporturile de produse alimentare în medie cu 8%. Creșterea mai intensă a exporturilor cu valoare adăugată redusă, precum producția de componente auto, reduce competitivitatea economiei naționale și nu asigură o creștere economică calitativă.

**2.2. Structura și dinamica industriei prelucrătoare**

**Industria prelucrătoare și-a consolidat treptat poziția în structura sectorului industrial,** înregistrând în perioada 2011-2021 o creștere medie anuală de circa 4%, în timp ce câteva ramuri s-au dezvoltat mai intens. Extinderea activității Zonelor Economice Libere (ZEL), în special a proiectelor investiționale în domeniul industriei componentelor auto, a determinat creșterea intensivă a ramurii constructoare de mașini și echipamente, marcând o creștere medie anuală de peste 20% în perioada 2011-2021. Printre alte ramuri care au înregistrat progres semnificativ se numără industria mobilei (creșterea medie +13%), industria lemnului (+11%), industria chimică (+8%), fabricarea produselor din hârtie (+8%). Totuși, criza pandemică a afectat puternic sectorul industrial. Cererea externă s-a contractat afectând în mod special ramurile exportatoare, inclusiv bunurile și serviciile oferite de rezidenții Zonelor Economice Libere. În plus, condițiile meteorologice extrem de nefavorabile din anul 2020 au determinat un declin considerabil în sectorul agricol (-27,2%) și, pe cale de consecință, au avut repercusiuni asupra industriei alimentare (-5,8%).

După revenirea din anul 2021, când a înregistrat o creștere de 12,1%, în anul 2022 sectorul industrial s-a confruntat cu noi provocări - criza energetică, războiul din Ucraina și spirala inflaționistă. Ca urmare, producția industrială a scăzut cu 5,1% în 2022. Industria prelucrătoare a fost ramura cea mai afectată de consecințele războiului (-4,5%), producând cel mai mare impact negativ asupra sectorului, iar printre industriile care au înregistrat cele mai mari pierderi au fost industria componentelor auto (-60%), fabricarea mobilei (-30%), industria construcțiilor metalice și a produselor din metal (-15%), fabricarea articolelor din beton, ciment și ipsos (-19%), repararea, întreținerea și instalarea mașinilor și echipamentelor, în special articolelor fabricate din metal (-23%), fabricarea cimentului, varului și ipsosului etc. Totodată, au fost în diminuare și celelalte subramuri industriale: sectorul energetic s-a diminuat cu 8,4%, fiind puternic influențat de creșterea prețurilor la energie, iar industria extractivă, în contextul scăderii activității din domeniul construcțiilor, a scăzut cu 4,9%.

**Impactul macroeconomic al industriei prelucrătoare este tot mai redus, întrucât ponderea acestui sector în PIB s-a diminuat constant** **în ultimii 20 de ani de la 15% până la 9%.** De asemenea, constatăm că ponderea industriei prelucrătoare în PIB este mult mai redusă decât media țărilor cu venitul mediu ridicat (peste 20%), situându-se la nivelul țărilor cu venitul redus (10%) (Figurile 1.6 și 1.7). Această tendință se atestă în majoritatea țărilor și este condiționată în mare măsură de dezvoltarea rapidă a sectorului serviciilor și transferul producției industriale în țările cu venituri mici, unde cheltuielile privind producția și forța de muncă sunt mai reduse. Totuși, în cazul Republicii Moldova, diminuarea ponderii industriei prelucrătoare este determinată în mare parte de scăderea potențialului de producție, cauzată atât de reducerea potențialului capitalului investițional, cât și a celui uman (forța de muncă). Potrivit estimărilor MDED, potențialul de creștere economică a Moldovei a coborât până la 2% în anul 2022, această tendință negativă fiind acutizată de crizele anilor precedenți: criza pandemică, războiul din țara vecină și criza energetică.

|  |  |
| --- | --- |
| **Figura 2.6. Ponderea industriei prelucrătoare în PIB pe grupe de țări (în dependență de mărimea venitului pe cap de locuitor), %** | **Figura 2.7. Ponderea industriei prelucrătoare în PIB în unele țări cu venitul mediu ridicat în anul 2022, %** |
|  | *Sursa*: Banca Mondială |

**Sectorul productiv a evoluat neuniform pe parcursul ultimului deceniu în Republica Moldova, fiind influențat atât de factori interni, cât și externi.** În perioada anilor 2011-2022 industria prelucrătoare a cumulat o creștere a producției de circa 55%, fiind afectată de trei episoade majore de criză economică – anul 2012, 2020 și 2022. Crizele financiare și ale datoriilor din ţările europene, care au avut repercusiuni asupra cererii atât externe, cât şi interne pentru produsele moldoveneşti, precum și condiţiile meteorologice extrem de nefavorabile sunt principalii factori care au caracterizat anul 2012 și care au diminuat volumele de producție industrială și, implicit, exporturile. În următorii ani sectorul productiv a cunoscut o creștere relativ constantă, în medie de circa 5%, pentru ca în anul 2020 să intre pe o traiectorie descendentă (-7,1%), în contextul crizei pandemice și secetei severe. Anul 2021 a fost un an record pentru economia națională și pentru industria prelucrătoare inclusiv (+11,4%), iar în anul 2022, un nou val de crize economice și climatice au afectat evoluția sectorului industrial productiv (-4,5%), generate de războiul din țara vecină, nereușind să se revigoreze integral după criza pandemică.

|  |
| --- |
| **Figura 2.8. Structura industriei prelucrătoare, media 2014-2022, %** |
|  |
| *Sursa*: Biroul Național de Statistică, calculele MDED |

**În industria prelucrătoare activează peste 80% (84,7 mii) din salariații angajați în industrie și circa 14% din total economie**, numărul salariaților majorându-se nesemnificativ pe parcursul anilor 2015-2022 cu circa 9%. Mai mult de jumătate sunt concentrați în 3 ramuri economice: industria alimentară (24%), fabricarea articolelor de îmbrăcăminte (16%), fabricarea autovehiculelor, a remorcilor și semiremorcilor (13%). Se remarcă o majorare accentuată a numărului de salariați în aceste activități în anii 2017-2019, creștere datorată intensificării activităților economice ale investitorilor străini din cadrul Zonelor Economice Libere, unde în perioada vizată au continuat să se dezvolte și să se extindă proiectele investiționale în domeniul industriei constructoare de mașini ale unor companii străine cum sunt: Sumitomo, Draexlmaier, Coroplast.

Urmare a restricțiilor impuse în contextul pandemiei COVID-19, ce au condus la reducerea semnificativă a activității de producție, în special în ramurile exportatoare precum industria ușoară, constructoare de mașini, au avut loc disponibilizări ale salariaților. Astfel, în anul 2020 numărul salariaților din industria prelucrătoare s-a diminuat cu circa 5 mii persoane, tendință ce se menține și în anul 2022 (Figura 2.2).

|  |  |
| --- | --- |
| **Figura 2.9. Evoluția numărului de salariați în industria prelucrătoare** | **Figura 2.10. Evoluția salariului mediu lunar în industria prelucrătoare** |
|  |  |
| *Sursa*: Biroul Național de Statistică, calculele MDED | |

**Remunerarea muncii în industria prelucrătoare este cu 14% inferioară față de media pe economie.** În anul 2022 salariul mediu acordat în industria productivă a fost de circa 8943 lei, comparativ cu 10447 lei în medie pe economie, acesta sporind cu numai 25% în termeni reali pe parcursul anilor 2014-2022. Salarii mai mari decât media pe industria prelucrătoare au fost oferite în activități precum: industria farmaceutică (de circa 1,9 ori decât media pe industria prelucrătoare), fabricarea calculatoarelor, produselor electronice și optice (+32,5%), fabricarea autovehiculelor, remorcilor și semiremorcilor (+28,1%), fabricarea altor produse din minerale nemetalice (+24,4%), fabricarea produselor textile (+12%), fabricarea de mașini, utilaje și echipamente (+11%) etc. Salarii sub media industriei prelucrătoare sunt acordate în sectoarele: prelucrarea lemnului și fabricarea produselor din lemn (74% față de media pe industria prelucrătoare), fabricarea articolelor de voiaj și marochinărie (77%), fabricarea de îmbrăcăminte (82%), fabricarea de mobilă (83%), repararea, întreținerea și instalarea mașinilor și echipamentelor (83%), industria construcțiilor metalice (91%) etc.

Fiind cel mai important factor de sporire a volumului producției, reducere a costurilor de producție și de creștere a rentabilității și competitivității produselor,productivitatea muncii a fost în creștere constantă dar lentă pe parcursul anilor 2014-2022 - de la 455 mii lei/salariat[[2]](#footnote-2) în anul 2014 până la 661 mii lei în anul 2022. Potrivit datelor pentru anul 2022, cea mai înaltă productivitate se atestă în sectoarele de producere a echipamentelor electrice, produselor din minerale nemetalice și în industria metalurgică, în timp ce în sectoare precum industria ușoară, fabricarea mobilei, prelucrarea lemnului și fabricarea produselor din lemn etc. productivitatea este cea mai redusă.

**Industria alimentară reprezintă cea mai importantă ramură a industriei prelucrătoare,** deținând 36% în valoarea producției totale și contribuind cu 28% la valoarea adăugată brută creată în industria prelucrătoare. În perioada 2011-2022 industria alimentară a sporit cu o rată medie de circa 4,7%, factorul de bază care a influențat evoluția acesteia fiind situația în sectorul agricol, determinată aproape în totalitate de condițiile climatice. Doar 24% din producția industriei alimentare este livrată pe piața externă, principalul impediment fiind competitivitatea scăzută a produselor moldovenești cauzată de utilaje de producție și standarde de calitate depășite.

Aproape un sfert din producția industriei alimentară este generată de *industria cărnii*, care a cumulat o creștere de circa 1,9 ori în perioada 2011-2022. În general, industria cărnii este puternic influențată de situația pe piața locală, determinată de subdezvoltarea sectorului zootehnic, iar concentrarea sporită a sectorului în gospodăriile individuale ale populației, productivitatea scăzută și subdezvoltarea activităților de antreprenoriat reprezintă principalele impedimente în dezvoltarea sectorului. Deținând o pondere de 15% în valoarea producției industriei alimentară, subramura de *prelucrare și conservare a fructelor și legumelor* a crescut de 2,4 ori în perioada menționată. A înregistrat o creștere cu 31% subramura de *fabricare a produselor de brutărie și făinoase*, căreia îi revin 14,9%. Producția de *uleiuri vegetale* a crescut cu 39% în anii 2011-2022, creștere ce a fost influențată în mare parte de anul 2022, atunci când această subramură a industriei a înregistrat o creștere de 3 ori, determinată pe de o parte de majorarea capacităților de producție ca rezultat al investițiilor realizate în sector, iar pe de altă parte de valorificarea oportunităților privind importul de materie primă din Ucraina la un preț mai redus decât pe piața locală.

*Industria produselor lactate* (13% din total) și a *zahărului* (7%) sunt subramurile industriei alimentare care au regresat în ultimul deceniu. La fel ca în cazul industriei cărnii, materia primă autohtonă insuficientă legată de situația nefavorabilă din sectorul zootehnic, care reduce oferta de pe piața internă, este principalul factor care a contribuit la stagnarea industriei lactatelor: efectivul de vaci și producția de lapte scade constant de la an la an (Figura 2.4), fapt ce determină producătorii industriali să-și acopere necesarul de materie primă din import. Situație similară se atestă și în industria zahărului: suprafețele însămânțate și producția de sfeclă de zahăr se mențin în descreștere continuă (Figura 2.5).

|  |  |
| --- | --- |
| **Figura 2.11. Evoluția efectivului de vaci și a producției de lapte în anii 2011-2022** | **Figura 2.12. Evoluția suprafețelor însămânțate și a producției de sfeclă de zahăr în anii 2011-2022** |
|  | Sursă: Biroul Național de Statistică |

**Industria ușoară deține 11,5% în valoarea producției industriei manufacturiere, 80% din producție fiind orientată spre export.** Industria ușoară este reprezentată de trei subramuri majore: fabricarea produselor textile (47%), fabricarea articolelor de îmbrăcăminte (46%) și producția de încălțăminte articole de voiaj și marochinărie (8%), toate sectoarele fiind în creștere în perioada analizată. Sectorul industriei ușoare are peste 20 mii de angajați salariați, ceea ce reprezintă 3,3% din întreaga economie și 24,3% din industria prelucrătoare. Salariile achitate în industria ușoară nu sunt competitive (7850 lei în medie în anul 2022), fiind cu 25% inferioare salariului mediu pe economie și cu 12% comparativ cu salariul acordat în industria prelucrătoare.

Majoritatea producătorilor din industria ușoară activează în regim de perfecționare activă (lohn), care combină importul de materii prime și exportul de produse finite și forță de muncă, asigurând utilizarea capacităților de producție și creșterea ocupării forței de muncă. Deși acest sistem permite crearea locurilor de muncă, generează impedimente în dezvoltarea companiilor locale, fiindcă valoarea adăugată obținută este redusă. O asemenea activitate economică nu creează un avantaj durabil economiei, deoarece nu este însoțită de un transfer tehnologic. Dimpotrivă, locurile de muncă create prin afaceri în regim de lohn sunt deosebit de precare, deoarece pot fi transferate oricând rapid și simplu în altă țară. Totuși, în pofida acestor dezavantaje, existența sistemului de lohn în Moldova a făcut posibilă supraviețuirea unor companii sau chiar industrii, care altfel ar fi fost în insolvență.

|  |  |
| --- | --- |
| **Figura 2.13. Evoluția indicilor producției în ramurile industriei ușoare, % față de anul precedent** | **Figura 2.14. Evoluția indicatorilor remunerării muncii și angajării în industria ușoară în anii 2013-2022** |
|  |  |
|  | *Sursa*: Biroul Național de Statistică, calculele MDED |

**Produsele din minerale nemetalice reprezintă circa 10% din industria prelucrătoare,** printre care se regăsesc preponderent: sticlă și articole din sticlă, ciment, var și ipsos și articole din acestea. Circa 80% din materialele de construcții autohtone sunt destinate pieței interne, unele subramuri producând aproape integral pentru uz intern: fabricarea articolelor din beton, ciment și ipsos și tăierea, fasonarea și finisarea pietrei. Doar producerea sticlei și a articolelor din sticlă este orientată preponderent (peste 60%) pe piața externă. În perioada 2011-2022 această ramură a industriei prelucrătoare a cumulat o creștere modestă – de 45%, variind destul de mult de la an la an. În aceste sectoare activează 7,1% din întreprinderile industriei prelucrătoare, constituite în proporție de 98% din întreprinderi mici și mijlocii, în care sunt angajați 5% din salariați, iar salariul mediu este cu 24% mai mare decât salariul mediu în industria prelucrătoare. Dezvoltarea industriei materialelor de construcții este o prioritate actuală pentru Republica Moldova, întrucât ar preceda punerea în aplicare a planului de reconstrucție a Ucrainei, în special a etapei a doua de implementare a planului – ”Reconstrucția rapidă a Ucrainei”, care va fi lansată de îndată ce se va încheia războiul.

**Produse din cauciuc și mase plastice reprezintă 4,6% din valoarea producției manufacturiere,** acest sector înregistrând o creștere cumulativă de circa 1,6 ori în perioada analizată. Similar sectorului de producere a materialelor de construcții, în acest sector activează 7,5% din întreprinderile industriei prelucrătoare, constituite în proporție de 98% din întreprinderi mici și mijlocii, în care sunt angajați 4% din salariați, iar salariul mediu este cu 9% mai redus decât salariul mediu în industria prelucrătoare.

**Fabricarea mobilei este ramura care și-a sporit producția semnificativ în perioada 2014-2022 - de circa 2 ori,** fiind dependentă în mare măsură de situația economică pe piața internă. Cea mai mare creștere a producției de mobilă (+1,7 ori) a fost înregistrată în anul 2021 și este explicată de creșterea economică record, relansarea consumului privat după pandemie și conjunctura externă favorabilă, iar în anul 2022, în contextul crizelor multiple, care au provocat întreruperea/stoparea lanțurilor logistice, majorarea prețurilor materiilor prime, diminuarea cererii, această ramură a descrescut cu 30%. Din numărul total de întreprinderi ce activează în industria prelucrătoare, circa 11% se regăsesc în ramura de producere a mobilei, în care sunt angajați 5% din salariați, ce câștigă un salariu mediu de 7380 lei (cu 18% inferioare salariului mediu acordat în industria prelucrătoare).

**Devenită între timp una din cele mai importante ramuri industriale ale țării, industria auto din Moldova produce astăzi predominant pentru export**. Industria componentelor auto, în special fabricarea de piese pentru autovehicule și motoare, a fost în trendul celor mai progresive ramuri industriale care au determinat creșterea sectorului industrial din 2015 până în 2019, perioadă în care această ramură a crescut de 4 ori. Drept urmare, ponderea acestui sector în industria moldovenească a crescut de la 0,3% la 6,9%. Ramura respectivă s-a consolidat preponderent datorită dezvoltării proiectelor investitorilor străini inițiate în cadrul ZEL în toate regiunile de dezvoltare ale Republicii Moldova. Totuși, începând cu anul 2020, industria producătoare de componente auto a intrat pe o traiectorie constant descendentă, fiind puternic influențată de criza pandemică, iar în anul 2021 nu a reușit să se revigoreze după efectele pandemiei. Declanșarea războiului din Ucraina în anul 2022 a complicat și mai mult situația ramurilor din acest domeniu, provocând întreruperea/stoparea lanțurilor logistice, majorarea prețurilor materiilor prime, diminuarea cererii externe etc.

* 1. **Situația curentă în sectorul industrial: crizele suprapuse și problemele structurale.**

**Efectele crizei energetice, situația economică complicată din regiune, diminuarea cererii externe și interne continuă să creeze dificultăți companiilor industriale și mențin în declin sectorul industrial în anul 2023.** Astfel, în lunile ianuarie-iulie 2023 a fost înregistrată o descreștere cu 7,1% a producției industriale, inclusiv în luna iulie cu 4%. Industria prelucrătoare este cea mai afectată ramură a sectorului industrial, care s-a diminuat cu 9,1% în ianuarie-iulie, influențând cu 7,3 p.p. rezultatul sectorului industrial.

|  |  |
| --- | --- |
| **Figura 2.15. Evoluția lunară a sectorului industrial în anii 2022-2023, %** | **Figura 2.16. Evoluția sectorului industrial în lunile ianuarie-iulie, anii 2017-2023, %** |
|  |  |
|  | *Sursa*: Biroul Național de Statistică |

*Industria alimentară* a intrat în declin spre sfârșitul anului precedent, menținându-se pe o traiectorie negativă în cele șapte luni ale acestui an (-21%). Anul agricol neproductiv 2022, afectat de seceta severă, reprezintă principalul factor care a diminuat rezultatul industriei alimentare. Diminuarea cererii pentru produsele industriei textile a generat descreșterea producției în subramura de fabricare a *articolelor de îmbrăcăminte* (-16%) și a *produselor textile* (-9%). Totodată, ramura de *producere a mobilei* se menține în declin (-13%), fiind puternic influențată de micșorarea cererii interne și externe, precum și de costurile înalte de producere.

**Printre alte ramuri importante ale industriei prelucrătoare care au contribuit negativ la evoluția sectorului industrial în ianuarie-iulie 2023 se evidențiază (Figura 4.3):**

- fabricarea substanțelor și a produselor chimice (-41%)

- fabricarea altor produse din minerale nemetalice (ciment, var, ipsos, articole din beton, ciment și ipsos) (-11%)

- fabricarea articolelor din material plastic (-15%)

- industria construcțiilor metalice și a produselor din metal (-11%)

- fabricarea hârtiei și a produselor din hârtie (-16%)

- tipărire și activități de servicii conexe tipăririi (-26%)

- fabricarea încălțămintei (-6%).

**Figura 2.17. Contribuția principalelor subramuri ale industriei prelucrătoare**

**la rezultatul sectorului industrial în lunile ianuarie-iulie, 2023 (%)**

*Sursa*: Biroul Național de Statistică

Totodată, se atestă unele semnale pozitive - industria de fabricare a mașinilor, utilajelor și echipamentelor, a produselor farmaceutice, băuturilor, echipamentelor electrice reprezintă acele subramuri ale industriei prelucrătoare care au avansat în acest an, influențând pozitiv sectorul (+3,5 p.p.). Printre alte sectoare industriale care au fost în creștere, dar au influențat mai puțin pozitiv evoluția industriei prelucrătoare se enumeră industria metalurgică (+30%) și fabricarea de echipamente de măsură, verificare, control și navigație (+11%). Totuși, aceste evoluții nu au fost suficiente pentru a compensa descreșterile din alte subramuri industriale.

Diminuarea cererii externe din partea țărilor partenere ale Republicii Moldova, scăderea cererii interne în contextul reducerii veniturilor disponibile ale populației, perturbarea lanțurilor de producție și de aprovizionare cu materie primă în contextul conflictului armat din Ucraina, reducerea producției agricole vegetale ca impact al secetei severe din anul 2022 sunt factorii de bază care continuă să influențeze negativ evoluția industriei prelucrătoare. Totodată, factorii conjuncturali determinați de crizele suprapuse sunt alimentați de o serie de probleme structurale ale industriei prelucrătoare din Republica Moldova, care conduc la contracția industriei și a economiei în ansamblu, implicit:

***Instituțiile*** reprezintă o problemă complexă pentru sectorul industrial al Republicii Moldova și conține mai multe dimensiuni. Cadrul normativ și regulator care definește mediul de afaceri autohton necesită o actualizare substanțială, inclusiv din perspectiva transpunerii *aquis*-ului UE și modernizării instituționale asociate procesului de integrare europeană. De asemenea, infrastructura calității și diferitele sale componente sunt cruciale pentru producția industrială autohtonă, în contextul în care standardele de calitate europene nu sunt implementate plenitudinar în Republica Moldova, drept pentru care barierele non-tarifare (*NTB*) obstrucționează exporturile produselor industriale autohtone pe piața UE. Guvernanța la nivelul întreprinderilor, ca parte a unei abordări instituționale complexe, rămâne în continuare o problemă pentru majoritatea companiilor din industria prelucrătoare. Nu există suficientă expertiză la nivelul managementului mediu de administrare și resetare a proceselor operaționale, a managementului calității sau de marketing în condițiile conectării la piața unică a UE.

***Investițiile*** în industrie sunt în descreștere. Astfel, în perioada 2018-2022 investițiile în sectorul industrial s-au diminuat cu 22%, fiind determinate de descreșterea investițiilor în industria prelucrătoare (-14%), în sectorul energetic (-41%) și în sectorul de alimentare cu apă; canalizare, gestionarea deșeurilor și activități de decontaminare (-59%). Doar în industria extractivă s-a înregistrat o creștere semnificativă (+20,3%). Investițiile în sectorul industrial au fost puternic afectate de incertitudinile create de criza pandemică din anul 2020 și criza economică din anul 2022, ani în care acestea au descrescut cu 20% și 32%, respectiv. În consecință, ponderea investițiilor în industrie în totalul investițiilor în active imobilizate a scăzut de la 21% în 2017 la 13% în anul 2022.

Totodată, în anii 2018-2022[[3]](#footnote-3) investițiile în industria prelucrătoare s-au diminuat cu 27,2%, și, ca rezultat, ponderea acestora în volumul total al investițiilor s-a micșorat de la 13,3% în 2017 până la 9,7% în 2022 (Figura 3.1, Figura 3.2).

|  |  |  |
| --- | --- | --- |
| **Figura 2.18. Contribuția activităților economice la dinamica totală a investițiilor în active imobilizate în anul 2022, p.p.** | **Figura 2.19. Structura investițiilor în active imobilizate pe activități economice în anul 2022, mil. lei** | |
|  |  |
|  | *Sursa*: Biroul Național de Statistică, calculele MDED | |

Aproximativ 59% din volumul total al investițiilor în sectorul industriei prelucrătoare au fost direcționate în 3 activități: industria alimentară (30,9%), fabricarea altor produse din minerale nemetalice (14,3%) și fabricarea băuturilor (13,2%) (Figura 3.3). Totodată, pe parcursul ultimilor 5 ani (2018-2022) volumul real al investițiilor în aceste 3 activități s-a diminuat: în industria alimentară - cu 11,9%, în fabricarea băuturilor - cu 13,8%, în fabricarea altor produse din minerale nemetalice - cu 53,3% (Figura 3.4).

|  |  |
| --- | --- |
| **Figura 2.20. Dinamica volumului investițiilor**  **în active imobilizate în industria prelucrătoare,**  **mil. Lei** | **Figura 2.21. Dinamica investițiilor în active imobilizate în 2022 față de 2017, %** |
|  |  |
|  | Sursa: Biroul Național de Statistică, calculele MDED |

De asemenea, ponderea creditelor acordate industriei prelucrătoare în portofoliul total al creditelor acordate persoanelor juridice a fost în diminuare în ultimii 5 ani de la 23% la sfârșitul anului 2017 până la 18% la sfârșitul anului 2022, acestea sporind cu numai 25%, spre deosebire de majorarea accentuată a creditelor acordate altor sectoare economice, în special comerțului (+43%) și mediului financiar nebancar (+1,9 ori) (Figura 3.6).

|  |  |
| --- | --- |
| **Figura 2.22. Soldul portofoliului de credite acordate persoanelor juridice la sfârșitul anului, mil. lei** | **Figura 2.23. Dinamica portofoliului de credite acordate persoanelor juridice la sfârșitul anului 2022 față de sfârșitul anului 2017, %** |
|  |  |
|  | *Sursa:* Biroul Național de Statistică, calculele MDED |

***Munca*.** Deficitul forței de muncă, calificată și necalificată, reprezintă o problemă structurală a economiei Republicii Moldova, în particular o problemă pentru industria autohtonă. Deși numărul total de salariați din industrie a crescut cu cca 5% în ultimul deceniu, aceasta s-a datorat dezvoltării unor sectoare industriale cu utilizare intensivă a forței de muncă, în timp ce numărul de salariați a scăzut puternic în industrii precum: industria de fabricare a echipamentelor electrice (-68% față de 2014), sectorul energetic (-14%), industria încălțămintei și a articolelor din piele (-26%), repararea și instalarea de mașini (-44%), fabricarea băuturilor (-9%), fabricarea produselor electronice (-39%), industria metalurgică (-74%) etc. Această scădere se explică prin închiderea companiilor în contextul diferitelor crize (financiar-bancară, pandemie, războiul din țara vecină etc.), retragerea investitorilor străini de pe piața moldovenească, precum și datorită implementării noilor tehnologii.

Conform Raportului – Prognoza pieței muncii pentru anul 2023 din perspectiva angajatorilor – , elaborat de către Agenția Națională pentru Ocuparea Forței de Muncă (ANOFM), se atestă o creștere dublă în anul 2022, comparativ cu 2021, al agenților economici, care au invocat lipsa personalului calificat şi numărul redus de personal ca unul din principale motive a neocupării locurilor vacante și necompletării statelor de personal. Industria prelucrătoare este al 2-ea cel mai afectat sector de deficitul de forță de muncă (14%), după comerțul cu ridicata și amănuntul, în timp ce tendințele cu privire la deficitul forței de muncă sunt anticipate de către angajatori și pentru anul 2023[[4]](#footnote-4).

***Competitivitatea.*** Gradul de competitivitate industrială a Moldovei este redus, în ultimii 30 de ani având o tendință evidentă de diminuare. Indicele competitivității industriale a scăzut puternic în primii 10 ani de la declararea independenței, iar începând cu anii `2000 până în prezent s-a menținut la un nivel relativ stabil cuprins între 0,011-0,012, nereușind să atingă nivelul anului 1990 (0,018) (Figura 1.8). Potrivit celor mai recente date disponibile, în anul 2021 Indicele competitivității industriale calculat de Organizația Națiunilor Unite pentru Dezvoltare Industrială (UNIDO) a constituit 0,011 pentru Republica Moldova, fiind mult mai redus comparativ cu nivelul mediu global (0,061). Astfel, Moldova se plasează pe locul 104 din 153 țări și se regăsește în quintila țărilor cu nivelul de dezvoltare a industriei mediu-redus (Tabelul 1.2.), alături de Armenia (93), Georgia (95), Senegal (102), Namibia (103), Liban (105), Azerbaidjan (106), Jamaica (107) și Albania (112).

**Figura 2.24. Dinamica Indicelui competitivității industriale pentru Republica Moldova**

Sursa: UNIDO, https://stat.unido.org

*Exporturile industriale ale Republicii Moldova constau în mare măsură din produse industriale netehnologizate***.** Un aspect important al indicelui competitivității industriale este structura tehnologică a producției industriale și a exportului acesteia: potrivit datelor UNIDO, în structura tehnologică a exportului industrial al Moldovei producția netehnologizată are cea mai mare pondere – 39%, în timp ce bunurile cu un grad înalt de tehnologizare au o pondere de doar 3%. Asemenea situație se observă în majoritatea țărilor din quintila nivelului mediu redus de dezvoltare a industriei, în timp ce în țările din quintila nivelului ridicat ponderea producției netehnologizate este mult mai mică, iar cea a bunurilor cu un grad înalt de tehnologizare – mai mare. Creșterea competențelor profesionale, atragerea investițiilor străine și infrastructura dezvoltată sunt cei mai importanți factori de creștere a gradului de competitivitate industrială a țării.

**Tabelul 2.1. Indicele competitivității industriale (CIP) și structura tehnologică a exportului producției industriale pentru unele țări, anul 2021**

| **Quintile după nivelul de dezvoltare a industriei** | **Țări** | **CIP** | | | **Structura tehnologică a exportului** | | | | |
| --- | --- | --- | --- | --- | --- | --- | --- | --- | --- |
| **Scorul** | **Rating** | **Bunuri bazate pe resurse** | | **Gradul de tehnologizare** | | |
| **scăzut** | **mediu** | **înalt** |
| Ridicat | Germania | 0.404 | 1 | 12.2 | | 13.9 | 52.7 | 21.2 |
| Polonia | 0.141 | 23 | 18.6 | | 28 | 44.6 | 8.8 |
| Turcia | 0.122 | 27 | 18.7 | | 39.7 | 37.5 | 4.1 |
| Mediu ridicat | Federația Rusă | 0.094 | 34 | 59.7 | | 10.3 | 26.2 | 3.8 |
| România | 0.090 | 36 | 17.2 | | 21 | 53.3 | 8.6 |
| Belarus | 0.047 | 53 | 35.4 | | 28.3 | 30.6 | 5.7 |
| Bulgaria | 0.047 | 54 | 27.1 | | 23.5 | 36.9 | 12.5 |
| Serbia | 0.041 | 60 | 31.7 | | 23.8 | 35.9 | 8.5 |
| Mediu | Kazakhstan | 0.035 | 67 | 49.9 | | 11.5 | 22.1 | 16.6 |
| Bosnia și Herțegovina | 0.025 | 77 | 26.5 | | 44.5 | 22.9 | 6.1 |
| Mediu redus | Armenia | 0.014 | 93 | 75.2 | | 8.6 | 14.1 | 2 |
| Georgia | 0.014 | 95 | 63.3 | | 7.8 | 27.5 | 1.4 |
| Moldova | 0.011 | 104 | 38.8 | | 25.1 | 33.4 | 2.7 |
| Azerbaijan | 0.011 | 106 | 50.1 | | 9.8 | 38.6 | 1.5 |
| Albania | 0.009 | 112 | 19.3 | | 72.3 | 6.1 | 2.3 |
| Redus | Tajikistan | 0.006 | 124 | 80.7 | | 15.9 | 3.2 | 0.2 |
| Muntenegru | 0.005 | 128 | 61.7 | | 9.1 | 16 | 13.2 |

*Sursa*: UNIDO, <https://stat.unido.org>

Realitățile din industria autohtonă, implicit problemele structurale asociate sectorului industrial și presiunea asupra producției industriale, sunt cauzate parțial de lipsa unor intervenții publice focusate, implicit de lipsa unui document de planificare strategică în domeniul dezvoltării industriei Republicii Moldova, în timp ce creșterea economică sustenabilă este dificilă în lipsa dezvoltării industriei prelucrătoare. Rapoartele periodice ale Organizației Națiunilor Unite pentru Dezvoltare Industrială (UNIDO), implicit *Raportul de Dezvoltarea Industrială pentru anul 2022:* *Viitorul industrializării în lumea post-pandemică*, denotă faptul că, industria prelucrătoare devine critică pentru recuperarea post-pandemică și reziliența socioeconomică la nivel global[[5]](#footnote-5).

**III. SCOPUL ȘI OBIECTIVELE GENERALE**

***Scopul***Programului este accelerarea tranziției verzi și digitale a industriei din Republica Moldova și dezvoltarea unui sector industrial rezilient și competitiv, integrat în piața unică europeană.

***Obiective Generale (OG)***. Pentru realizarea scopului Programului, sunt identificate trei Obiective Generale (priorități strategice), implicit:

Teoriile contemporane ale industrializării și experiența industrializării economiilor emergente din ultima jumătate de secol, denotă faptul că, politicile de industrializare eficiente, care să permită realizarea scopului setat în Program, trebuie să conțină combinația dintre: intervențiile „orizontale”, care abordează dezechilibrele macroeconomice și reformele structurale și; intervențiile „verticale”, care presupun acțiuni și mecanisme proprii politicii industriale[[6]](#footnote-6).

În această ordine de idei, cadrul de politici care să asigure realizarea scopului Programului, în noul context al crizelor suprapuse și accelerării procesului de integrare europeană, trebuie să fie unul complex și structurat pe trei niveluri:

**Figura 3.1. Politici structurate pe trei niveluri**

**Sursa:** *elaborat de autor (MDED).*

Programul conține intervenții sectoriale/verticale din nivelul al treilea de politici – sintetizate în OG și definite în Obiectivele Specifice (OS) – , dar pornește de la premisa că, redresarea dezechilibrelor macroeconomice existente, implicit presiunea inflaționistă și deficitele gemene (bugetar și de cont curent), sau reformele structurale, implicit reforma justiției și a pieței forței de muncă, sunt definitorii pentru industrializarea Republicii Moldova.

Programul de dezvoltare a industriei este focusat pe **trei priorități tematice**:

**Figura 3.2. Prioritățile tematice ale programului național de dezvoltare industrială.**

***Sursa:*** *elaborat în conformitate cu realitățile/interesele naționale.*

De asemenea, Programul și intervențiile publice conexe sunt focusate pe **șase priorități sectoriale**:

**Figura 3.3. Prioritățile sectoriale ale programului național de dezvoltare industrială.**

***Sursa:*** *elaborat în conformitate cu realitățile/interesele naționale.*

Dezvoltarea producției locale reprezintă dimensiunea trans-sectorială, drept pentru care intervențiile și acțiunile stimulatorii pentru dezvoltarea producției locale nu se vor limita la cele șase sectoare identificate drept prioritare.

**IV. OBIECTIVELE SPECIFICE**

Politicile și intervențiile Programului, sintetizate în OG și definite în OS, sunt fundamentate pe funcția neoclasică a producției – *Y= AF(K, L)* – și completate cu asumpții proprii modelelor endogene și teoriilor contemporane ale creșterii. Astfel, OG 2 conține intervenții care consideră producția industrială totală () în funcție de stocurile curente de capital () și forță de muncă (), în timp ce OG 1 și OG 3 extind spectrul de intervenții, în conformitate cu noile modele ale creșterii care consideră capitalul uman () și susțin că progresul tehnologic/productivitatea totală a factorilor () sunt endogene și pot constitui obiectul politicilor publice sau în conformitate cu asumpțiile care argumentează importanța instituțiilor și aspectelor de mediu în creșterea sustenabilă.

Programul conține *6 Obiective Specifice*, câte două pentru fiecare dintre Obiectivele Generale, după cum urmează:

* **Obiectivul General 1. Îmbunătățirea guvernanței și modernizarea instituțională.**
* *Obiectivul Specific 1.1. Consolidarea cadrului normativ și eficientizarea guvernanței.*
* *Obiectivul Specific 1.2. Dezvoltarea platformelor investiționale și infrastructurii de afaceri.*
* **Obiectivul General 2. Mobilizarea capitalului și forței de muncă.**
* *Obiectivul Specific 2.1. Stimularea investițiilor în industria prelucrătoare.*
* *Obiectivul Specific 2.2. Facilitarea accesului la forța de muncă calificată.*
* **Obiectivul General 3. Stimularea productivității și tranziției la economia verde.**
* *Obiectivul Specific 3.1. Creșterea inovării și competitivității industriei prelucrătoare.*
* *Obiectivul Specific 3.2. Facilitarea tranziției la economia verde.*

Direcțiile strategice proprii fiecărui Obiectiv General este exprimată prin rațiunea intervențiilor Obiectivelor Specifice, în conformitate cu sinteza formulată infra.

|  |
| --- |
| *Obiectivul Specific 1.1. Îmbunătățirea cadrului normativ și eficientizarea guvernanței* |

***Rațiunea intervenției***. Instituțiile sunt considerate fundamentale în teoriile contemporane ale creșterii[[7]](#footnote-7), drept pentru care politicile și măsurile aferente îmbunătățirii guvernanței și modernizării instituționale se conțin în OG 1. De asemenea, ODD 16 conține angajamentul internațional de *creare a unor instituții eficiente, responsabile și incluzive la toate nivelurile.* Determinismul instituțional care se articulează în macroeconomia contemporană converge în Republica Moldova cu modernizarea instituțională conexă procesului de integrare europeană, implicit cu angajamentele de transpunere a *aquis*-ului Uniunii Europene (UE) în cadrul normativ național. Totodată, instituțiile reprezintă o categorie complexă în teoriile creșterii economice – *regulile jocului într-o societate sau constrângerile create de om pentru a da formă interacțiunii umane*[[8]](#footnote-8) – , în timp ce cadrul normativ și modernizarea instituțională asociate procesului de integrare europeană reprezintă un proces complex de reforme care depășesc obiectivele unui singur document de politici. Indicatorii internaționali relevanți – Indicatori Globali ai Guvernanței (*Worldwide Governance Indicators*) – , de asemenea reprezintă agregarea unui număr tot mai mare de indicatori care măsoară diferitele elemente ale guvernanței[[9]](#footnote-9).

Politicile și măsurile aferente *Obiectivului Specific 1.1.* sunt concepute, în acest context, pornind de la distincția dintre diferitele instituții realizată în cadrul teoriilor creșterii economice[[10]](#footnote-10), sunt raportate la distincția sectorială a *aquis*-ului UE și vor fi măsurate prin indicatorul – Calitatea Reglementărilor (*Regulatory Quality*) – , care măsoară capacitatea guvernului de a formula și implementa politici și reglementări pentru dezvoltarea sectorului privat în cadrul Indicatorilor Globali ai Guvernanței, prin Indexul Infrastructurii Calității pentru Dezvoltare Sustenabilă (QI4SD), precum și prin progresele constatate în Rapoartele anuale ale Comisiei Europene privind pachetul pentru extinderea UE. Direcțiile prioritare și acțiunile conexe vizează trei dimensiuni:

*Modificarea cadrului normativ relevant dezvoltării sectorului industrial.*

Intervențiile vizează transpunerea *aquis*-ului UE, implicit Directive și Regulamente aferente Capitolelor de negociere nr. 8 și nr. 20. Cadrul normativ, instituțiile și guvernanța sunt definitorii pentru dezvoltarea economică a Republicii Moldova, implicit pentru modernizarea mediului de afaceri național în contextul integrării europene. Modificările normative vizate nu acoperă, totuși, întregul proces de transpunere a *aquis*-ului UE și/sau totalitatea (de)reglementărilor mediului de afaceri. Programul țintește doar legile și normele speciale, relevante pentru sectoarele industriale, preponderent măsuri îndreptate spre raționalizarea activității platformelor investiționale din Republica Moldova din perspectiva reglementării, implicit modificări la cadrul normativ care reglementează activitatea zonelor economice libere (ZEL), parcurilor industriale (PI) și platformelor industriale multifuncționale (PIM).

*Consolidarea infrastructurii calității în industria prelucrătoare.*

Consolidarea infrastructurii calității este crucială pentru sporirea competitivității și accesul pe piața europeană și globală a bunurilor și serviciilor originare din Republica Moldova prin eliminarea barierelor non-tarifare, pentru protecția cetățenilor în calitatea lor de consumatori, precum și pentru cultivarea unei culturi a calității. Republica Moldova dispune de un sistem al infrastructurii calității rezonabil și aliniat în mare măsură la *aquis*-ul UE[[11]](#footnote-11), sistemul infrastructurii calității (IC) clasându-se pe poziția 77-ea din 137 de țări țări în Indexul Infrastructurii Calității pentru Dezvoltare Sustenabilă (QI4SD) în anul 2021[[12]](#footnote-12), dar există spațiu de îmbunătățire pe mai mulți piloni care definesc sistemul IC unei țări, implicit la nivelul industriei prelucrătoare. Programul și intervențiile aferente nu abordează măsurile și acțiunile trans-sectoriale necesare pentru consolidarea infrastructurii calității în Republica Moldova, dar sunt limitate la acțiunile și măsurile specifice pentru cele șase sectoare industriale prioritare și vizează *inter alia*:

* *Standardizarea*. Instituirea și consolidarea Comitetelor Tehnice (CT) pentru industriile chimică și farmaceutică, electronică, industria componentelor auto și textilă, precum și consolidarea acestora la CT europene și internaționale.
* *Metrologia*. Consolidarea capacităților Organismelor de Evaluare a Conformității (OEC) în domeniul trasabilității măsurătorilor, în măsurătorile chimice și farmaceutice, și consolidarea capacităților de a asigura calibrarea în industria electronică.
* *Reglementările tehnice*. Transpunerea deplină a *aquis*-ului UE în domeniul reglementărilor tehnice, în particular în industriile textilă, electronică și a materialelor de construcții. De asemenea, consolidarea capacităților administrative în vederea alinierii la *aquis*-ului UE privind substanțele chimice și administrării labortoarelor.
* *Evaluarea conformității*. Stimularea trecerii de la GOST-uri spre standarde UE și dotarea cu laboratoare a instituțiilor care asigură testele.

*Consolidarea rezilienței și capacităților manageriale ale întreprinderilor din sectorul industrial.*

Guvernanța și managementul sunt la fel de importante în microeconomie, dovadă că știința managerială se dezvoltă preponderent în sectorul privat. În această ordine de idei, intervențiile Programului sunt orientate asupra dezvoltării capacităților managerilor de nivel mediu (directorilor tehnici) în sectoarele industriei prelucrătoare, implicit consolidarea capacităților de planificare, de organizare a activității, de control al calității și de internaționalizare a activităților întreprinderilor. De asemenea, sunt vizate măsuri de sporire a rezilienței prin crearea unor rețele pe lanțurile valorice.

|  |
| --- |
| *Obiectivul Specific 1.2. Dezvoltarea platformelor investiționale și infrastructurii de afaceri* |

***Rațiunea intervenției***. Politicile și măsurile aferente *Obiectivului Specific 1.2.* vizează platformele investiționale și infrastructura de afaceri din sectoarele industriale, considerate în Program parte a consolidării guvernanței și modernizării instituționale. În această ordine de idei, Programul integrează ODD 9.1 – *Dezvoltarea infrastructurii fizice și de afaceri în regiuni, în scopul de a sprijini creșterea economică și bunăstarea populației* – considerată o țintă națională centrală. Denumirea sugerează două dimensiuni ale intervențiilor, implicit:

*Dezvoltarea platformelor investiționale.*

Platformele investiționale, implicit Zonele Economice Speciale (ZES) – zone delimitate geografic în care guvernele facilitează diferite activități economice, preponderant producție industrială, prin stimulente fiscale sau sprijin pentru infrastructură – sunt utilizate pe scară largă în majoritatea economiilor în curs de dezvoltare și în multe economii dezvoltate. Platformele investiționale prenotate se dezvoltă în perioada postbelică în vederea reindustrializării economiilor dezvoltate și se extind, după crizele succesive ale petrolului și stagflației din anii 1970, în economiile emergente în contextul delocalizării industriilor prelucrătoare și cresc exponențial la începutul secolului XXI odată cu dezvoltarea lanțurilor valorice globale și programelor de industrializare implementate în diferitele regiuni ale lumii.

**Tabel 4. 1. Numărul ZES în anul 2019, pe regiuni.**

|  |  |  |
| --- | --- | --- |
| *Regiuni* | *ZES existente* | *ZES construcție* |
| Total Global | **5383** | **507** |
| Economii dezvoltate | **374** | **-** |
| Europa | 105 | - |
| America de Nord | 262 | - |
| Economii în dezvoltare | **4772** | **502** |
| Asia | 4046 | 419 |
| Africa | 237 | 53 |
| America Latină | 486 | 24 |
| Economii în tranziție | **237** | **5** |

Sursa: UNCTAD (2019), p. 136.

**Tabel4. 2. Tipul SEZ pe regiuni/grupe, %.**

|  |  |  |  |  |
| --- | --- | --- | --- | --- |
| *Regiuni/Grupe* | *H* | *M* | *S* | *T* |
| Total Global | **8** | **62** | **24** | **5** |
| Economii dezvoltate | 90 | 9 | 1 | 0 |
| Africa | 1 | 89 | 10 | 0 |
| America Latină | 9 | 77 | 13 | 1 |
| Asia | 2 | 65 | 26 | 7 |
| Economii în tranziție | 3 | 34 | 59 | 5 |

\* H – Hub-uri Logistice; M – Multifuncționale;

S – Specializate; T – Tehnologice.

*Sursa*: UNCTAD (2019), p. 140.

Conform datelor Conferinței Națiunilor Unite pentru Comerț și Dezvoltare (UNCTAD), în anul 2019, existau cca 5.400 de ZES în 147 de țări și alte aproximativ 500 de ZES în proces de creare, sub diferite denumiri (Zone Libere, Zone Economice Libere, Zone Orientate spre Export, Parcuri Industriale sau Parcuri Eco-Industriale) și de diferite tipuri (hub-uri logistice, multifuncționale, specializate, tehnologice)[[13]](#footnote-13).

Republica Moldova are instituite asemenea platforme investiționale – Zone Economice Libere (ZEL) și Parcuri Industriale (PI) – , dezvoltate preponderent în ultimul deceniu. Datele privind activitatea ZEL-urilor și PI denotă importanța acestora pentru sectorul industrial din Republica Moldova și economie în ansamblu, odată ce la data de 31.12.2022 platformele investiționale prenotate erau populate de cca 350 agenți economici care aveau investite aproximativ 750 milioane USD, angajau 20.000 de oameni și aveau o cifră de afaceri de aproape 19 miliarde MDL (Tabelul 3).

**Tabel 4. 3. Platformele investiționale în Republica Moldova, anul 2022.**

|  |  |  |  |  |  |
| --- | --- | --- | --- | --- | --- |
| Tipul | Platforme  Nr. | Rezidenți  Nr. | Stoc Investiții  *mil. USD* | Angajați  Nr. | Producție  *mil. MDL* |
| ZEL-uri | 7\* | 244 | 549 | 15.878 | 11.740 |
| PI | 10 | 105 | 209\*\* | 4.202 | 6.916 |

\* În anul 2023 sunt 6 ZEL-uri, odată cu expirarea termenului de activitate a ZAL PP „Otaci-Business”.

\*\*La cursul USD din anul 2022.

*Sursa:* datele MDED.

Totodată, dincolo de realizările menționate supra, există spațiu de eficientizare a platformelor investiționale din Republica Moldova și aliniere plenitudinară a acestora la cerințele proprii Industriei 4.0, implicit la cerințele și criteriile de mediu. Dezvoltarea platformelor investiționale presupune *inter alia*:

* Consolidarea guvernanței ZEL-urilor și PI. Eficientizarea mecanismelor de administrare, monitorizare și raportare proprii platformelor investiționale.
* Raționalizarea și optimizarea platformelor investiționale. Cartografierea ZEL-urilor și PI în funcție de performanță, optimizarea după caz (unde există PI sau subzone economice libere nefuncționale) și delimitarea clară a celor două regimuri de activitate (unde cele două regimuri sunt create pe aceeași suprafață).
* Consolidarea infrastructurii tehnico-edilitare. Dezvoltarea infrastructurii tehnico-edilitare și infrastructurii productive în cadrul zonelor economice libere (ZEL), parcurilor industriale (PI) și platformelor industriale multifuncționale (PIM).
* Crearea noilor PI. Stimularea creării noilor Eco-Parcuri Industriale specializate și crearea PIM-urilor, unde să fie desfășurate mai multe tipuri de activități economice, preponderent mică producție industrială la nivel local.

*Consolidarea infrastructurii de afaceri-stimularea dezvoltării clusterelor din sectorul industrial*

Consolidarea infrastructurii de afaceri poate lua diferite forme în economiile contemporane, de la capacitarea asociațiilor sectoriale de business până la dezvoltarea de rețele digitale și piețe sofisticate internaționale de instrumente financiare, demersuri care depășesc mandatul Programului. Stimularea dezvoltării clusterilor în sectorul industrial este direcția strategică prioritară a secțiunii respective.

Teoriile clusterizării sunt lansate în cadrul economiei clasice, dar clusterizarea devine cu adevărat semnificativă la nivel global după popularizarea modelului prin prisma avantajului competitiv. Astfel, clusterizarea este înțeleasă ca o concentrare geografică a companiilor și activităților de inovare [dar poate însemna și rețele de interconectate a diferitor areale în era digitalizării], care oferă avantaje competitive pe care nu le-ar fi avut în mod separat entitățile membre ale clusterului[[14]](#footnote-14). Astfel, proximitatea geografică determină efecte pozitive de aglomerație care pot fi valorificate pentru a spori competitivitatea clusterului. Clusterele pot fi prezente atât ca conglomerate de firme integrate pe verticală, cât și pe orizontală, și pot reprezenta un instrument viabil pentru implementarea proiectelor de economie circulară.

Dezvoltarea clusterelor în Republica Moldova este limitată la introducerea noțiunii de „cluster industrial” în *Concepția dezvoltării clusteriale a sectorului industrial al Republicii Moldova*, aprobată prin HG nr. 614/2013, precum și tentativele modeste de instituire a unor clustere, cum este cazul sectorului automotiv. Cultivarea dificilă a clusterelor industriale, este cauzată preponderent de abordarea *top-down* și, în egală măsură, de lipsa stimulentelor într-un demers sistemic privind clusterizarea.

În acest context, Programul prevede regândirea abordării cu privire la clusterizare, care devine una preponderent *bottom-up*, poate cu excepția etapei inițiale când instituții publice, instituții publice de învățământ superior sau parteneri de dezvoltare pot iniția crearea unui cluster industrial[[15]](#footnote-15). De asemenea, intervențiile de dezvoltare a clusterelor sunt setate pe trei niveluri, în conformitate cu scrierile și practicile internaționale relevante[[16]](#footnote-16), și anume:

* Cadrul regulator (macro-economic). Sunt considerate Parcurile Industriale ca platforme care să faciliteze clusterizarea și, în această ordine de idei, vor fi operate modificări la cadrul normativ prin introducerea categoriei de parcuri industriale specializate, unde să fie desfășurate activități economice din sectoare conexe, preponderent din domeniul tehnologiilor digitale și creative, informației și telecomunicațiilor, cercetării și dezvoltării, ingineriei și inovaționale.
* Nivelul sectorial (mezo-economic). Integrarea susținerii clusterelor ca forme de suport în Programele de suport ale IMM-urilor implementate prin Organizația pentru Dezvoltarea Antreprenoriatului (ODA).
* Nivelul întreprinderilor (micro-economic). Creșterea eligibilității la Programele ODA a întreprinderilor membre a clusterelor.

|  |
| --- |
| *Obiectivul Specific 2.1. Stimularea investițiilor în industria prelucrătoare* |

***Rațiunea intervenției.*** Dincolo de ecuația producției, care exprimă producția totală în funcție de stocurile curente de capital () și forță de muncă (), modelul neoclasic de creștere economică conține și ecuația dinamicii acumulării capitalului, care exprimă acumularea capitalului în funcție de investiții (egale cu economiile agregate, *I = sY*) și de deprecierea capitalului (*K= sY – δK*). Asumpția neoclasică a fost preluată și de către modele endogene ale creșterii, care recunosc că creșterea economică depinde de investiții, deși tipul de investiții variază în funcție de paradigmă – investiții în capital fizic și uman, investiții în cercetare și tehnologie sau combinații ale acestora[[17]](#footnote-17).

Investițiile în industrie sunt în descreștere în Republica Moldova. Astfel, dinamica investițiilor în activele imobilizate în industria prelucrătoare în anul 2022 a constituit 72,8% față de anul 2017 (Figura 4.1). Dincolo de factorii obiectivi care fac mai dificile investițiile în proiecte industriale, cum sunt riscurile crescute a investițiilor capitale pe termen lung, reducerea investițiilor în active imobilizate este în mare măsură determinată de contextul regional și structura industriei prelucrătoare din Republica Moldova.

**Figura 4.1 Dinamica investițiilor în active imobilizate în industria prelucrătoare (2017=100%)**

*Sursa:* Biroul Național de Statistică, calculele MDED.

Pornind de la (ipo)teza că, capitalul se depreciază – *δK* – la o rată constantă de amortizare, diminuarea constantă a investițiilor în termeni relativi, conduce la diminuarea stocului de capital și, pe cale de consecință, la contracția producției industriale. Altfel spus, industria Republicii Moldova se îndreaptă spe un nou echilibru – stare staționară – , în care *output*-ul se va diminua. Prin urmare, schimbarea direcției trendului investițional este definitorie pentru menținerea și creșterea stocului de capital, implicit pentru creșterea producției industriale, în timp ce faptul că investițiile sunt mai mici decât economiile agregate (*I < sY*) impune intervenții ale Guvernului pentru stimularea acestora. De asemenea, cele intervențiile proprii OS 2.1, de rând cu intervențiile conexe OS 2.2, sunt relevante pentru ODD 9.2 și anume – *Promovarea industrializării incluzive și durabile și până în 2030, sporirea semnificativă a ratei de ocupare și a ponderii industriei în Produsul Intern Brut.* Direcțiile strategice de intervenție sunt focusate pe trei dimensiuni:

*Instituirea unei scheme de ajutor de stat regionale pentru investițiile din industria prelucrătoare*

Normele UE în materie de concurență și ajutoare de stat, transpuse parțial în cadrul normativ național cu privire la ajutorul de stat, conțin prevederi cu privire la ajutoarele de stat care pot fi compatibile cu piața concurențială, inclusiv ajutoarele de stat regionale. Schema de ajutor de stat pentru industria prelucrătoare va fi stimulatorie și presupune fie a) acordarea unei scutiri de 50% la impozitul pe venit sau b) subvenții directe respectând intensitatea de până la 50%, pentru întreprinderile din ramurile prioritare ale industriei prelucrătoare, conform Anexei la Program, care vor realiza investiții de capital de cel puțin 500 mii EUR. Perioada de valabilitate a scutirii este determinată de atingerea de către firma-beneficiar a pragului admisibil de intensitate a ajutorului.

*Valorificarea instrumentelor ODA în industria prelucrătoare*

Guvernul are concepute două instrumente de facilitare a accesului la finanțare, în mod special pentru IMM-uri, implementate prin intermediul ODA și anume: Fondul de Garantare a Creditelor (FGC) și Programul „373”. FGC facilitează accesul IMM-urilor la finanțare prin partajarea riscului de credit și avea înregistrate 845 garanții financiare active la sfârșitul anului 2022, în valoare de cca 1,8 miliarde MDL, care au generat investiții directe în economie de aproximativ 2,1 miliarde MDL. Totodată, distribuția în funcție de domeniile de activitate, denotă că doar 42 dintre aceste garanții au fost emise pentru companiile din industria prelucrătoare, în timp ce ponderea industriei prelucrătoare în volumul garanțiilor emise este de cca 10% MDL[[18]](#footnote-18). Chiar dacă ponderea este comparabilă cu ponderea industriei prelucrătoare la formarea PIB-ului, valorile absolute sunt nesemnificative pentru sector (aproximativ 180 milioane MDL), chiar în ipoteza că toate creditele sunt pentru investiții capitale. De cealaltă parte, Programul „373” este lansat în anul 2023 și nu există deocamdată date statistice reprezentative, dar tendința de creditare nu poate să devieze semnificativ de la ponderea industriei prelucrătoare în formarea PIB-ului, în creditele acordate persoanelor juridice și în volumul garanțiilor emise de FGC.

Direcții strategice:

* Promovarea FGC și Programului „373” în cadrul asociațiilor de business din industria prelucrătoare.
* Diversificarea instrumentelor FGC.
* Operaționalizarea FACEM.

*Facilitarea ISD în sectorul industrial.*

Investițiile străine directe (ISD) nu se conțin în modelele de creștere cu economii închise, odată ce sunt economii agregate ale nerezidenților, dar acestea au un rol semnificativ în creșterea stocului de capital și creșterea economică în secolul XXI. Deși cu o dinamică sub media regională, fluxul de ISD a crescut ciclic în Republica Moldova (Figura 4.2).

**Figura 4.2 Fluxurile ISD în RM, mil. USD.**

Sursa: UNCTAD.

**Figura 4.3. Stocul de ISD, pe activități economice.**

Sursa: BNM.

Conform datelor BNM, la data de 31.12.2022, pasivele sub forma de investiții directe au constituit cca 4.93 miliarde USD în Republica Moldova, dintre care aproximativ 3 miliarde USD înseamnă poziția investițiilor directe în capitalul propriu și 1,9 miliarde USD instrumente de natura datoriei[[19]](#footnote-19). Totodată, mai relevantă pentru sectorul industrial este distribuția ISD pe activitățile economice, unde industriei prelucrătoare îi revine 21% din stocuri.

Intervențiile și măsurile aferente atragerii ISD în sectorul industrial sunt implicite, din moment ce acestea se vor conține în Programul de atragere a investițiilor și promovare a exportului, dar toate politicile și acțiunile setate în cele trei OG sunt adresate și facilitării creșterii stocului de pasive sub formă de investiții directe în Republica Moldova. De asemenea, vor fi întreprinse măsuri care să stimuleze investițiilor străine directe în industria prelucrătoare din lanțurile valorice superioare.

|  |
| --- |
| *Obiectivul Specific 2.2. Facilitarea accesului la forța de muncă calificată* |

***Rațiunea intervenției.*** Forța de muncă (*L*) a fost de cele mai multe ori constantă sau exogenă în teoriile creșterii economice, în timp ce migrația internațională a fost preponderent studiată prin prisma cauzelor care determină munca să migreze și mai puțin din perspectiva efectelor mobilității internaționale a muncii asupra economiilor de origine ale muncitorilor. Doar o serie de studii empirice cercetează piața muncii și efectele macroeconomice ale migrației în economiile est-europene[[20]](#footnote-20).

Studiile empirice autohtone constată că emigrația este responsabilă pentru 90% din reducerea populației din Republica Moldova[[21]](#footnote-21) și, pe cale de consecinșă, este responsabilă pentru *cel mai mare dezechilibru existent pe piața muncii – deficitul de forță de muncă (calificate)*. Conform Raportului – Prognoza pieței muncii pentru anul 2023 din perspectiva angajatorilor – , elaborat de către Agenția Națională pentru Ocuparea Forței de Muncă (ANOFM), principalele motive a deficitului de forță de muncă din perspectiva angajatorilor sunt lipsa personalului calificat cu experiență (37,6%) și numărul redus de solicitanți (30,0%)[[22]](#footnote-22).

Din punct de vedere statistic, sursa potențială de mobilizare a forței de muncă se regăsește în principal, în rândul populației subutilizate, care cuprinde 2 categorii de populație activă: 1) șomeri și 2) populația subocupată, precum și în 1 categorie de populație inactivă - forța de muncă potențială (persoane inactive care caută un loc de muncă, dar nu sunt disponibile să înceapă lucrul şi persoane inactive care nu caută un loc de muncă, dar sunt disponibile să înceapă lucrul). Un anumit potențial greu de mobilizat, însă, ar exista și în alte 3 categorii de populație inactivă: 1) persoane care îngrijesc de familie (casnice), cu vârsta aptă de muncă; 2) persoane inactive în alte situații decât cele casnice, cu vârsta aptă de muncă; 3) persoane care au un loc de muncă peste hotare sau care intenționează să plece la lucru peste hotare și; 4) persoane ocupate în agricultură. De asemenea, un anumit potențial de mobilizare ar putea în regiunea transnistreană a Republicii Moldova, a străinilor care ar putea migra în căutarea unui loc de muncă, precum și în diaspora moldovenească.

**Tabel 4.3:  *Potențialul de mobilizare al forței de muncă, mii persoane***

|  |  |  |  |  |  |
| --- | --- | --- | --- | --- | --- |
| Categoria | 2019 | 2020 | 2021 | 2022 | Gradul de mobilizare |
| Persoane subocupate | 34.1 | 41.2 | 25.1 | 22.9 | Relativ ușor |
| Şomeri BIM | 46.9 | 33.1 | 28.2 | 27.7 | Relativ ușor |
| Forța de muncă potențială | 16.9 | 10.1 | 8.8 | 9.8 | Relativ ușor |
| Forța de muncă subutilizată, total | **97.8** | **84.4** | **62.1** | **60.4** | **Relativ ușor** |
| Persoane care îngrijesc de familie/lucru casnic | 161.7 | 166.7 | 166.5 | 161.8 | Greu de mobilizat |
| Persoane inactive în alte situații decât cele casnice | 96.7 | 112.2 | 113.1 | 99.1 | Greu de mobilizat |
| Persoane care un loc de muncă peste hotare sau care intenționează să plece la lucru peste hotare | 140.6 | 151.1 | 129.0 | 126.0 | Greu de mobilizat |
| Forța de muncă inactivă cu potențial de mobilizare, total | **399.0** | **430.1** | **408.6** | **387.0** | **Greu de mobilizat** |
| Populația ocupată în agricultură, silvicultură şi pescuit | **182.8** | **175.9** | **181.2** | **179.3** | **Greu de mobilizat Greu de mobilizat** |

**Sursa:** *elaborat conform datelor BNS*

Din analiza potențialului de mobilizare a forței de muncă se vede că rezervele de mobilizare relativ ușoară la scara întregii economii sunt relativ reduse (60,4 mii persoane în 2022). Cea mai mare parte a potențialului de mobilizare se regăsește în categoriile greu de mobilizat, precum și în categoriile de muncitori din afara țării (diaspora și muncitorii străini), cea ce înseamnă că acoperirea deficitului pe piața muncii din contul acestor categorii necesită eforturi sporite și țintite, accentuiază nevoia unor reforme structurale la nivelul sectoarelor economiei.

Măsurile de intervenție din acest document nu acoperă întregul spectrul de politici care se impun, sunt complementare cu obiectivele altor documente de politici care abordează intervenții structurale pe piața forței de muncă[[23]](#footnote-23), respectiv se focusează pe schimbarea calitativă a cererii forței de muncă stimulând sectoare industriale ce pot asigura salarii competitive, precum și pe anumite intervenții care să completeze politicile dedicate și complexe, implicit:

*Îmbunătățirea politicilor și a capacităților pentru un acces mai bun la piața muncii*

Acțiunile din cadrul acestei măsuri au ca scop o mai mare flexibilitate a pieței muncii, reducerea barierelor birocratice ce însoțesc procesul de angajare/muncă, stimularea angajării anumitor grupuri din categoria forței de muncă subutilizate și/sau inactive cu potențial de mobilizare, precum și eficientizarea unor mecanisme de stimulare a angajării forței de muncă. Promovarea politicilor educaționale la toate nivelurile în vederea sporirii calității forței de muncă, așa ca ajustarea continuă a curiculei, îmbunătățirea procesului de predare în instituții și promovarea cooperării mai strânse cu sectorul real al economiei reprezintă o prioritate a documentelor de politici ale instițuțiilor de stat din domeniul educației. Acțiunile din documentul de față au menirea să completeze eforturile de politici de mai sus cu măsuri țintite pentru piața muncii și necesitățile sectoarelor prioritare. Totodată, intervenția vizează acțiuni și măsuri care să pună la dispoziția angajatorilor mai multe opțiuni de angajare a lucrătorilor, prin crearea/modificarea cadrului legal necesar angajării cetățenilor străini:

* Perfecționarea legislației în vederea pregătirii forței de muncă și facilitării accesului la piața muncii.
* Accesul etapizat și reglementat a cetățenilor străini la piața muncii din Republica Moldova.

*Sporirea calității și relevanței educației și a oportunităților de învățare pe tot parcursul vieții*

În cadrul acestui obiectiv, accentul se va pune pe adaptarea dezvoltării competențelor și abilităților în cadrul instituțiilor de educație și formare profesională la cererea de pe piața muncii, precum și pe măsurile de facilitare a accesului la piața muncii pentru diverse grupuri de persoane. De asemenea, acțiunile din cadrul acestei măsuri se vor axa, în principal, pe crearea și/sau îmbunătățirea înzestrării tehnice a unor instituții de formare continuă, care să presteze servicii de educație nonformală (ciclu de 2-3 luni), în strânsă legătură cu mediul de afaceri, pentru a putea răspunde rapid cererii de forță de muncă cu abilitățile necesare în sectoarele-cheie. De asemenea, ccțiunile din cadrul măsurii respective vor fi îndreptate la identificarea necesităților de înzestrare tehnică a instituțiilor ÎPT din domeniul educației formale, precum și la echiparea lor tehnică corespunzătoare, pentru a apropia cât mai mult procesul educațional din aceste instituții la necesitățile reale ale agenților economici:

* Îmbunătățirea infrastructurii de formare continuă și conectarea mai bună a acesteia la necesitățile industriei
* Sporirea calității înzestrării tehnice și a educației în instituțiile de învățământ profesional-tehnic

|  |
| --- |
| *Obiectivul Specific 3.1. Creșterea inovării și competitivității industriei prelucrătoare* |

***Rațiunea intervenției.*** Paradigmele endogene introduc în modelele de creștere capitalul uman (*H*) și un sector economic separat de cercetare (R&D) unde sunt dezvoltate noile idei și productivitatea totală a factorilor de producție, asumpții teoretice care fac inovarea inteligibilă și, pe cale de consecinșă, justifică politicile de stimulare a inovării. De asemenea, ținta națională pentru *ODD 9.5* presupune – *Fortificarea cercetării științifice, modernizarea capacităților tehnologice ale sectoarelor industriale, precum și încurajarea inovațiilor în vederea creșterii competitivității economiei naţionale și a gradului de bunăstare a populaţiei.* Parte din acțiunile setate ale Programului facilitează inovarea și productivitatea, după cum ISD înseamnă transfer de inovații tehnologice și manageriale. Intervenția vizează două intervenții strategice:

*Stimularea inovării în sectorul industrial*

Indicele Global al Competitivității constată că Republica Moldova este pe o poziție peste așteptări în indice (60), raportat la nivelul de dezvoltare, dar unele componente care formează indicele și care sunt definitorii pentru productivitatea sectorului real al economiei, implicit sofisticarea economiei și relația dintre universități și industrie sunt mult sub media generală[[24]](#footnote-24). Totodată, proporția valorii adăugate a industriei de tehnologie medie și înaltă în valoarea adăugată totală cunoaște o dinamică pozitivă dar este în continuare nesemnificativă în Republica Moldova.

**Figura 4.4. Proporția valorii adăugate a industriei de tehnologie medie și înaltă în valoarea adăugată totală (%).**

*Sursa: UNIDO.*

Măsurile vizează *inter alia*:

* Consolidarea cooperării dintre instituțiile de învățământ și întreprinderi, în special cele cu profil ingineresc-tehnic
* Instituirea Programului de stimulare a cercetării-dezvoltării şi inovării în rândul întreprinderilor mici şi mijlocii.
* Deducerea cheltuielilor din cercetare-dezvoltare.

*Sporirea competitivității companiilor industriei prelucrătoare*

Testul suprem al competitivității este realizat în piață, în mod special în piața globală, dovadă că pe termen lung nu au reușit politicile de substituire a importurilor, testate inițial în țările latinoamericane și ulterior în multe economii asiatice, dar politicile de stimulare a companiilor competitive pe piețele externe (care livrau bunuri și servicii în piața globală ), implementate în economiile neo-mercantile din Asia de Est[[25]](#footnote-25).

Sporirea competitivității companiilor din sectorul industrial presupune intervenții complexe, orizontale și verticale, parte dintre care se regăsesc în cele 3 OG ale Programului. Două direcții strategice în vederea sporirii competitivității sunt considerate în secțiune:

* Dezvoltarea unui program de suport a exporturilor pentru IMM-uri și stimularea internaționalizării.
* Reducerea costurilor *input*-urilor de producție.
* Asigurarea concurenței echitabile pe piața internă.

|  |
| --- |
| *Obiectivul Specific 3.2. Facilitarea tranziției la economia verde* |

***Rațiunea intervenției.*** Industria 4.0 este o industrie care susține tranziția la economia verde, drept pentru care nu poate fi stimulată dezvoltarea sectorului industrial din Republica Moldova în afara măsurilor de ecologizare a acestuia. ODD 9.4 presupune în Republica Moldova – *Până în 2030, modernizarea infrastructurii și reabilitarea industriilor pentru a deveni durabile, cu eficiență sporită în utilizarea resurselor și adoptare sporită a tehnologiilor și proceselor industriale curate și ecologice, fiind luate măsuri în conformitate cu capacitățile respective.* De asemenea, Uniunea Europeană este liderul angajamentelor internaționale cu privire la neutralitatea climatică către mijlocul secolului XXI, drept pentru care angajamentul de integrare europeană a Republicii Moldova presupune și alinierea la politicile UE în materie de protecție a mediului. Planul industrial al Pactului verde al UE, se bazează pe patru piloni, implicit: un mediu de reglementare previzibil și simplificat; un acces mai rapid la o finanțare suficientă; competențe și; un comerț deschis pentru lanțuri de aprovizionare reziliente[[26]](#footnote-26).

Conform datelor UNIDO, industria moldovenească este în continuare poluantă, deși emisiile de CO2 pe unitatea de valoare adăugată cunosc o descreștere (Figura).

**Figura 4.5. Emisii de CO2 pe unitatea de valoare adăugată în industria prelucrătoare din Republica Moldova (kg de CO2 per USD).**

*Sursa:* UNIDO.

În această ordine de idei, Programul conține Direcții strategice și intervenții:

* Evaluarea gradului de poluare a sectorului industrial și a planurilor de „ecologizare” a întreprinderilor.
* Desfășurarea campaniilor de promovare a tranziției la economia verde.
* Stimularea proiectelor de economie circulară, implicit în cadrul Eco-Parcurilor Industriale.
* Actualizarea Programelor ODA relevante.
* Stimularea liniilor de creditare verzi în sectorul financiar-bancar.

**V. IMPACTUL IMPLEMENTĂRII PNDI**

Implementarea PNDI și a obiectivelor conexe sunt așteptate să aibă impact asupra sectorului industrial și economiei în ansamblu, precum și asupra fiecărui sector industrial identificat în parte.

Impactul global anticipat al Programului este dezvoltarea unui sector industrial competitiv și aliniat plenitudinar la cerințele proprii Industriei 4.0, astfel încât în anul 2028 ponderea industriei prelucrătoare în PIB să crească cu cel puțin 40%, în timp ce volumul producției industriale fabricate să crească cu cel puțin 50%, comparativ cu anul 2023.

În această ordine de idei, rezultatele echilibrului general realizat pentru evaluarea ex-ante de impact a schemei de ajutor de stat, denotă un efect macroeconomic pozitiv, deși impactul nu se propagă uniform în industria prelucrătoare. Astfel, implementarea schemei de ajutor de stat conduce la creșterea cererii de bunuri investiționale datorită atragerii resurselor investiționale împrumutate și datorită creșterii economiilor rămase la dispoziția firmelor odată cu acordarea scutirii la impozitare. În rezultatul creșterii cererii de bunuri investiționale, crește nivelul activității în sectoarele care produc asemenea bunuri. Totodată, datele evaluării arată că, deși scutirea fiscală pentru impozitul pe venitul persoanelor juridice duce la scăderea veniturilor bugetare din această sursă, această scădere este mai mult decât compensată de creșterea veniturilor din alte surse. Creștere compensatorie a veniturilor din TVA, tarif vamal la import și contribuții de asigurări obligatorii este determinată de extinderea bazei fiscale antrenată de creșterea accelerată a investițiilor, remunerării muncii, consumului și PIB-ului în ansamblu[[27]](#footnote-27).

Impactul anticipat pentru sectoarele industriale identificate drept prioritare, care reprezintă cca 80% din industria prelucrătoare a Republicii Moldova, este reprezentat după cum urmează:

* reanimarea tradiției din industria electronică și valorificarea potențialului existent în producerea de hardware și software, a componentelor și dispozitivelor electronice, a contoarelor inteligente, a conductoarelor etc, în vederea creșterii ponderii sectorului în industria autohtonă;
* creșterea proiectelor investiționale în industria chimică și farmaceutică, implicit creșterea cotei pe piața autohtonă a medicamentelor produse în Republica Moldova;
* atragerea ISD din verigele superioare ale lanțurile valorice globale din industria componentelor auto și, totodată, dezvoltarea furnizorilor locali conectați la companiile multinaționale din domeniu;
* tranziția etapizată de la producția în regim de perfecționare activă, care reprezintă cca 70% din industria textilă moldovenească, la un sector al industriei ușoare orientat spre dezvoltarea și comercializarea propriilor *brand*-uri;
* dezvoltarea industriei materialelor de construcție, în vederea stimulării construcțiilor – rezidențiale și industriale – și creșterii cotei pe piața internă, precum și dezvoltarea capacităților de producție în contextul participării la procesul de reconstrucție postbelică a Ucrainei și;
* dezvoltarea industriei alimentare în vederea asigurării securității alimentare a țării și devenirii unui producător semnificativ pe piața est-europeană.

**VI.** **COSTURI**

Resursele financiare, tehnice şi umane necesare implementării *PNDI,* care sunt estimate şi detaliate pentru fiecare element al procesului de implementare. În plus, față de costurile directe legate de implementarea, pot exista și alte costuri indirecte, precum costuri administrative și costuri acoperite nemijlocit de către partenerii strategii de dezvoltare.

Pentru a implementa obiectivele generale și specifice ale Programului, sunt necesare următoarele resurse financiare și nefinanciare:

* Finanțare publică pentru dezvoltarea și implementarea politicilor și programelor de susținere aferente mediului antreprenorial;
* Resurse umane cu competențe și expertiză în domeniul, precum și capacități instituționale pentru implementarea politicilor și măsurilor aferente mediului de afaceri;
* Suportul partenerilor strategici de dezvoltare ai Republicii Moldova.

|  |  |  |  |  |  |
| --- | --- | --- | --- | --- | --- |
| **Obiectiv specific** | **Codul Subprogramului bugetar** | **Costuri totale, mii lei** | **Costuri pe ani** | | |
| 2024 | 2025 | 2026 |
| **Obiectiv general, total** |  | **258706,7** | **89842,5** | **82699,2** | **86165** |
| **OS 1.1** |  | **43385,0** | **539,6** | **21430,4** | **21415,0** |
| *Costuri acoperite din bugetul de stat* | 5001 | **2785,0** | **3396,0** | **1230,4** | **1215,0** |
| *Costuri acoperite din asistență externă* |  | **40000,0** |  | **20000,0** | **20000,0** |
| *Costuri neacoperite* |  | **600,0** | **200,0** | **200,0** | **200,0** |
| **OS 1.2** |  | **90977,0** | **30546,2** | **30430,8** | **30000,0** |
| *Costuri acoperite din bugetul de stat* | 5001 | 90277,0 | **30246,2** | **30030,8** | **30000,0** |
| *Costuri acoperite din asistență externă* |  |  |  |  |  |
| *Costuri neacoperite* |  | **700,0** | **300,0** | **400,0** |  |
| **OS 2.1** |  | **842,8** | **442,8** | **400,0** |  |
| *Costuri acoperite din bugetul de stat* | 5001 | **42,6** | **42,6** |  |  |
| *Costuri acoperite din asistență externă* |  |  |  |  |  |
| *Costuri neacoperite* |  | **800,0** | **400,0** | **400,0** |  |
| **OS 2.2** |  | **39845,2** | **30000,0** | **5095,2** | **4750,0** |
| *Costuri acoperite din bugetul de stat* | 5001 | **9545,2** |  | **47952,2** | **4750,0** |
| *Costuri acoperite din asistență externă* |  | **30000,0** | **30000,0** |  |  |
| *Costuri neacoperite* |  | **300,0** |  | **300,0** |  |
| **OS 3.1** |  | **75625,9** | **20283,1** | **25342,8** | **30000,0** |
| *Costuri acoperite din bugetul de stat* | 5001 | **45125,9** | **10083,1** | **15042,8** | **20000,0** |
| *Costuri acoperite din asistență externă* |  |  |  |  |  |
| *Costuri neacoperite* |  | **30500,0** | **10200,0** | **10300,0** | **10000,0** |
| **OS 3.2** |  | **8030,8** | **8030,8** |  |  |
| *Costuri acoperite din bugetul de stat* | 5001 | **30,8** | **30,8** |  |  |
| *Costuri acoperite din asistență externă* |  | **8000,0** | **8000,0** |  |  |
| *Costuri neacoperite* |  |  |  |  |  |

În scopul atingerii obiectivelor propuse, vor fi valorificate cooperările cu partenerii de dezvoltare, care pot furniza resurse suplimentare pentru implementarea Programului, cum ar fi asistență tehnică, transfer de tehnologie, precum și finanțare suplimentară.

**VII. RISCURI DE IMPLEMENTARE**

Riscurile de implementare a PNDI și acțiunile de mitigare propuse pentru a reduce impactul acestora sunt identificate în tabel.

|  |  |  |  |  |
| --- | --- | --- | --- | --- |
| **Riscuri** | **Descriere** | **Probabilitate (joasă/ medie/ înaltă)** | **Impact (mic/mediu/mare)** | **Măsuri de atenuare a riscului** |
| Accentuarea instabilității geopolitice regionale și a crizelor conexe | Războiul din Ucraina devine unul latent și/sau se extinde, generând în continuare presiune pe infrastructura de transport și logistică și dezechilibre atât pe partea de cerere, cât și pe partea de ofertă | Înaltă | Mare | Încurajarea rezilienței economice a întreprinderilor din sectoarele industriei prelucrătoare, implicit stimularea *clusterizării* împreună cu producătorii autohtoni de *input*-uri |
| Trenarea politicilor aferente primelor două niveluri de intervenții: stabilitatea macroeconomică și reformele structurale. | Stabilitatea economică și reformele structurale sunt întârziate și, în acest context, eficiența politicilor sectoriale este redusă | Medie | Mare | Promovarea și facilitarea dialogului între instituțiile statului, mediul de afaceri și societatea civilă, pentru a asigura o colaborare eficientă și o coordonare a eforturilor |
| Capacitatea instituțională redusă | Guvernul și instituțiile publice pot avea resurse umane limitate și competente reduse pentru implementarea Programului. | Medie | Medie | Investirea în programe de dezvoltare a capacităților instituționale și formarea personalului cheie pentru a asigura o buna implementare a *PNDI*. |
| Lipsa finanțării pentru implementarea *PNDI* | Dificultăți în obținerea resurselor financiare bugetare necesare pentru implementarea PNDI | Înaltă | Mare | Dezvoltarea capacităților de mobilizare a surselor externe, implicit a capacităților de absorbție a fondurilor UE |
| Reacția apatică a mediului de afaceri | Întreprinderile din sectoarele industriale nu reacționează suficient la măsurile și instrumentele de stimulare prevăzute în Program | Mică | Mare | Desfășurarea campaniilor de promovare, setate în fiecare dintre obiective |

**VIII. AUTORITĂȚI/INSTITUȚII RESPONSABILE DE IMPLEMENTARE**

Responsabilitatea principală pentru coordonarea implementării *PNDI* este atribuită Ministerului Dezvoltării Economice și Digitalizării, care are misiunea de a implementa politica statului în domeniul dezvoltării industriale și susținerii dezvoltării antreprenoriatului, conform strategiilor și programelor aprobate de Guvern. De asemenea, sunt implicate Instituția Publică Organizația pentru Dezvoltarea Antreprenoriatului, Institutul Național de Metrologie și Institutul de Standardizare din Moldova.

Responsabilități tematice conexe implementării PNDI sunt pentru Ministerul Educației și Cercetării, Ministerul Muncii și Protecției Sociale, Ministerul Agriculturii și Industriei Alimentare și Ministerul Sănătății, pentru sectoarele și măsurile corespunzătoare.

**IX. PROCEDURI DE RAPORTARE**

Autoritățile responsabile de implementarea *PNDI* prezintă Ministerului Dezvoltării Economice și Digitalizării anual, până la data de 01 martie a anului următor celui de referință, informația despre executarea, în anul trecut, a Planului de acțiuni pentru anii2024-2026, conform domeniilor de competențe.

Ministerul Dezvoltării Economice și Digitalizării prezintă Guvernului, anual, până la data de 31 martie a anului în curs, raportul privind realizarea Planului 2024-2026 în anul precedent.

În anul 2026 se va efectua evaluarea intermediară a implementării Programului, cu identificarea progreselor, impedimentelor, precum și elaborarea propunerilor și recomandărilor de resort.

În anul 2026, în baza propunerilor și recomandărilor autorităților vizate, Ministerul Dezvoltării Economice și Digitalizării va elabora și va prezenta Guvernului spre aprobare proiectul Planului de acțiuni pentru implementarea, în anii 2027-2028, a *PNDI 2024-2028*.

Raportul de evaluare finală se va realiza în anul 2029. Constatările și propunerile din Raportul de evaluare finală vor constitui temei pentru elaborarea unui nou document de politici privind dezvoltarea industrială în Republica Moldova.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **X. Planul de acțiuni privind implementarea în anii 2024-2026**  **a Programului național pentru dezvoltarea industrială pentru anii 2024-2028** | | | | | | | | | |
| **Obiectivul General 1:**  **Îmbunătățirea guvernanței și modernizarea instituțională** | | | | | | | | | |
| **Nr.** | **Acțiuni** | **Indicatori de monitorizare** | **Termen de realizare** | **Costuri estimate *(mii MDL)*** | | | **Surse de finanțare** | **Instituția responsabilă** | **Parteneri** |
| **2024** | **2025** | **2026** |
| ***Obiectivul Specific 1.1.*** ***Consolidarea cadrului normativ și eficientizarea guvernanței*** | | | | | | | | | |
| **Indicatori de rezultat:**  1. Rata indicatorului Calitatea Reglementărilor (*Regulatory Quality*), în creștere cu 10%, în anul 2026.  2. Rata Indexului Infrastructurii Calității pentru Dezvoltare Sustenabilă, în creștere cu 10%, în anul 2026.  2. Numărul managerilor calificați din întreprinderile industriale, în creștere cu 25%, în anul 2026. | | | | | | | | | |
| *1.1.1.* *Îmbunătățirea cadrului normativ relevant dezvoltării sectorului industrial* | | | | | | | | | |
| 1.1.1.1 | Modificarea Legii nr. 182/2010 cu privire la parcurile industriale, în scopul alinierii plenitudinare a PI la cerințele proprii Industriei 4.0 | - Proiect de lege aprobat de Guvern și transmis Parlamentului spre adoptare | Tr. I, 2024 | 20,2 | - | - | Surse bugetare | Ministerul Dezvoltării Economice și Digitalizării |  |
| 1.1.1.2 | Modificarea Legii nr. 440/2001 cu privire la zonele economice libere în scopul alinierii la Codul Vamal nr. 95/2021 și normele UE în materie de concurență | - Proiect de lege aprobat de Guvern și transmis Parlamentului spre adoptare | Tr. II, 2024 | 15,4 | - | - | Surse bugetare | Ministerul Dezvoltării Economice și Digitalizării | Ministerul Finanțelor  Serviciul Vamal  Consiliul Concurenței |
| 1.1.1.3 | Modificarea Legii nr. 8/2005 cu privire la Portul Internațional Liber „Giurgiulești”, în scopul alinierii la Codul Vamal nr. 95/2021 și normele UE în materie de concurență | - Proiect de lege aprobat de Guvern și transmis Parlamentului spre adoptare | Tr. IV, 2024 | 15,4 | - | - | Surse bugetare | Ministerul Dezvoltării Economice și Digitalizării | Ministerul Finanțelor  Serviciul Vamal  Consiliul Concurenței |
| 1.1.1.4 | Elaborarea proiectului de Lege privind măsurile pentru combaterea întârzierii în efectuarea plăților în tranzacțiile comerciale, în scopul eficientizării sistemului de plăți în tranzacțiile comerciale | - Proiect de lege aprobat de Guvern și transmis Parlamentului spre adoptare, | Tr. III, 2024 | 22,6 | - | - | Surse bugetare | Ministerul Dezvoltării Economice și Digitalizării | Ministerul Justiției  Ministerul Finanțelor |
| 1.1.1.5 | Elaborarea proiectului de hotărâre a Guvernului privind modificarea Hotărârii Guvernului nr. 652/2011 cu privire la aprobarea Regulamentului privind modul de desfășurare a concursului de selectare a rezidenților și a proiectelor investiționale pentru parcul industrial, precum și a Raportului-model privind activitatea desfășurată în cadrul parcului industrial | - Hotărâre de Guvern aprobată | Tr. II, 2024 | 15,4 | - | - | Surse bugetare | Ministerul Dezvoltării Economice și Digitalizării | Agenția Proprietății Publice |
| 1.1.1.6 | Elaborarea proiectului de hotărâre de Guvern cu privire la instituirea unei scheme tranzitorii de ajutor de stat în temeiul Legii nr. 440/2001 cu privire la zonele economice libere | - Hotărâre de Guvern aprobată | Tr. II, 2024 | 20,2 | - | - | Surse bugetare | Ministerul Dezvoltării Economice și Digitalizării | Ministerul Finanțelor  Serviciul Vamal  Consiliul Concurenței |
| *1.1.2*  *Consolidarea infrastructurii calității în industria prelucrătoare* | | | | | | | | | |
| 1.1.2.1 | Instituirea și consolidarea Comitetelor Tehnice (CT) pentru industriile chimică și farmaceutică, electronică, industria componentelor auto și textilă | - Ordine de instituire a Comitetelor Tehnice aprobate | 2024-2026 | 15,0 | 15,0 | 15,0 | Surse bugetare | Ministerul Dezvoltării Economice și Digitalizării,  Institutul de Standardizare din Moldova | Asociațiile de business |
| 1.1.2.2 | Consolidarea capacităților Organismelor de Evaluare a Conformității (OEC) | - Numărul OEC modernizate  - Numărul de trasabilități asigurate | 2024-2026 | - | - | - | - | Ministerul Dezvoltării Economice și Digitalizării,  Institutul Național de Metrologie | Asociațiile de business |
| 1.1.2.3 | Transpunerea deplină a *aquis*-ului UE în domeniul reglementărilor tehnice | - Hotărâre de Guvern de transpunere a X Reglementări tehnice UE aprobată | 2024-2025 | 15,4 | 15,4 | - | Surse bugetare | Ministerul Dezvoltării Economice și Digitalizării |  |
| 1.1.2.4 | Dotarea cu laboratoare a instituțiilor care asigură încercările | - Numărul de laboratoare dotate | 2025-2026 | - | 20.000,0 | 20.000,0 | Surse bugetare, Banca Mondială | Ministerul Dezvoltării Economice și Digitalizării | Asociațiile de business |
| 1.1.2.5 | Elaborarea Ghidurilor pentru certificarea produselor finite din industria prelucrătoare, care să conțină implicit instituțiile vizate în procesul de obținere a certificatului, liste cu acte care urmează a fi prezentate de agenții economici. | - Numărul Ghidurilor elaborate | 2025-2026 | - | 200,0 | 200,0 | alte surse | Ministerul Dezvoltării Economice și Digitalizării |  |
| 1.1.2.7 | Consolidarea capacităților Institutului de Chimie al USM și INM, prin consolidarea mai multor laboratoare de analize și dotarea cu laboratoare noi, în scopul susținerii agenților economici în efectuarea diverselor analize chimice cu explicarea rezultatelor obținute și recomandările necesare. | - Capacitățile Institutului de Chimie consolidate | 2025-2026 | - | 1000,0 | 1000,0 | Surse bugetare, alte surse | Ministerul Dezvoltării Economice și Digitalizării,  Ministerul Educației și Cercetării |  |
| *1.1.3*  *Consolidarea capacităților manageriale ale întreprinderilor din sectorul industrial* | | | | | | | | | |
| 1.1.3.1 | Semnarea Declarației comune de intenție între MDED și Ministerul Federal German pentru Cooperare Economică și Dezvoltare privind continuarea colaborării în cadrul pregătirii și perfecționării managerilor de la întreprinderile din diferite sectoare ale economiei Republicii Moldova | - Declarație semnată | Tr. II,  2024 | - | - | - | - | Ministerul Dezvoltării Economice și Digitalizării | Camera de Comerț și Industrie a RM |
| 1.1.3.2 | Stimularea pregătirii și perfecționării managerilor de la întreprinderile din sectorul industrial al Republicii Moldova în Germania | - Numărul managerilor pregătiți | 2024-2026 | 200,0 | 200,0 | 200,0 | Surse bugetare | Ministerul Dezvoltării Economice și Digitalizării | Camera de Comerț și Industrie a RM |
| 1.1.3.3 | Evaluarea necesităților de instruire a întreprinderilor din sectorul industrial | - Evaluare realizată | Tr. IV,  2024 | 200,0 | - | - | alte surse | Ministerul Dezvoltării Economice și Digitalizării | Asociațiile sectoriale de business |
| ***Obiectivul Specific 1.2******. Dezvoltarea platformelor investiționale și infrastructurii de afaceri*** | | | | | | | | | |
| **Indicatori de rezultat:**  1. Platforme investiționale funcționale, în creștere cu 20%, către anul 2026  2. Clustere industriale funcționale, în creștere cu 40%, către anul 2026 | | | | | | | | | |
| *1.2.1. Dezvoltarea platformelor investiționale* | | | | | | | | | |
| 1.2.1.1 | Cartografierea ZEL-urilor și PI în funcție de performanță, optimizarea după caz | - Cartografiere realizată,  - Număr de platforme investiționale optimizate | Tr. IV,  2024,  2025-2026 | 200,0 | - | - | alte surse | Ministerul Dezvoltării Economice și Digitalizării |  |
| 1.2.1.2 | Eficientizarea mecanismelor de monitorizare și raportare proprii platformelor investiționale | - 2 Mecanisme (soft-uri) elaborate | Tr. I,  2025 | - | 400,0 | - | alte surse | Ministerul Dezvoltării Economice și Digitalizării |  |
| 1.2.1.3 | Crearea Platformelor Industriale Multifuncționale | - Infrastructura a 2 PIM construită și transmisă către APL | 2024-2026 | 30 000,0 | 30 000,0 | 30 000,0 | Surse bugetare, alte surse | Ministerul Dezvoltării Economice și Digitalizării,  IP ODA | Ministerul Finanțelor |
| 1.2.1.4 | Crearea de Eco-Parcuri Industriale specializate | - Hotărâri de Guvern aprobate, pentru crearea a 2 Eco-Parcuri Industriale | 2024-2025 | 15,4 | 15,4 | - | Surse bugetare, alte surse | Ministerul Dezvoltării Economice și Digitalizării | Agenția Proprietății Publice, Ministerul Educației și Cercetării, Ministerul Sănătății |
| *1.2.2 Stimularea dezvoltării clusterelor din sectorul industrial* | | | | | | | | | |
| 1.2.2.1 | Elaborarea studiului cu privire la potențialul de clusterizare industrială în Republica Moldova | - Studiu elaborat | Tr. IV,  2024 | 300,0 | - | - | alte surse | Ministerul Dezvoltării Economice și Digitalizării |  |
| 1.2.2.2 | Modificarea HG nr. 487/2022 cu privire la organizarea și funcționarea Instituției Publice ODA, în vederea includerii clusterelor ca eligibile pentru suport. | - Hotărâre de Guvern aprobată | Tr. II, 2024 | 15,4 | - | - | Surse bugetare | Ministerul Dezvoltării Economice și Digitalizării |  |
| 1.2.2.3 | Modificarea Programelor ODA pentru a face eligibile în calitate de beneficiari grupuri de întreprinderi (clustere) | - 2 Hotărâri de Guvern aprobate | 2024-2025 | 15,4 | 15,4 | - | Surse bugetare | Ministerul Dezvoltării Economice și Digitalizării, IP ODA |  |
| 1.2.2.4 | Stimularea clusterizării întreprinderilor din sectorul industrial | - 3 clustere create | 2024-2026 | - | - | - | - | Ministerul Dezvoltării Economice și Digitalizării |  |
| **Obiectivul general 2: Mobilizarea capitalului și forței de muncă** | | | | | | | | | |
| **Nr.** | **Acțiuni** | **Indicatori de monitorizare** | **Termen de realizare** | **Costuri estimate *(mii MDL)*** | | | **Surse de finanțare** | **Instituția responsabilă** | **Parteneri** |
| **2024** | **2025** | **2026** |
| ***Obiectivul Specific 2.1: Stimularea investițiilor în industria prelucrătoare*** | | | | | | | | | |
| **Indicatori de rezultat:**  1. Creșterea investițiilor în industria prelucrătoare, aferente schemei de ajutor de stat, cu cca 30% către anul 2026  2. Creșterea creditelor garantate de FGC ÎMM din sectorul industrial, cu cca 20%, către anul 2026  3. Creșterea creditelor acordate ÎMM-urilor din sectorul industrial, prin instrumentele FACEM, cu aproximativ 40%, către anul 2026 | | | | | | | | | |
| *2.1.1*  *Dezvoltarea unui mecanism de de ajutor de stat pentru investițiile în industria prelucrătoare* | | | | | | | | | |
| 2.1.1.1 | Elaborarea Hărții ajutoarelor regionale în Republica Moldova, aliniată la prevederile Orientărilor revizuite privind ajutoarele de stat regionale | - Harta ajutoarelor regionale elaborată/aprobată | Tr. IV, 2024 | 200,0 | - | - | alte surse | Ministerul Dezvoltării Economice și Digitalizării | Consiliul Concurenței,  Ministerul Finanțelor |
| 2.1.1.2 | Instituirea schemei de ajutor de stat regionale pentru investițiile din industria prelucrătoare | - Hotîrâre de Guvern aprobată | Tr. IV, 2024 | 20,2 | - | - | Surse bugetare | Ministerul Dezvoltării Economice și Digitalizării | Consiliul Concurenței,  Ministerul Finanțelor |
| 2.1.1.3 | Elaborarea Ghidului Solicitantului ajutorului de stat pentru investițiile din industria prelucrătoare | - Ghidul Solicitantului elaborat/aprobat | Tr. I, 2025 | - | 200,0 | - | alte surse | Ministerul Dezvoltării Economice și Digitalizării | Consiliul Concurenței,  Ministerul Finanțelor |
| *2.1.2 Valorificarea instrumentelor financiare și Programelor IP ODA în industria prelucrătoare* | | | | | | | | | |
| 2.1.2.1 | Promovarea instrumentelor financiare și Programelor IP ODA (FGC și FACEM)în industria prelucrătoare | - 2 campanii de promovare | 2024-2025 | 200,0 | 200,0 | - | alte surse | Ministerul Dezvoltării Economice și Digitalizării,  IP ODA |  |
| 2.1.2.2 | Stimularea garantării și creditării industriei prelucrătoare prin intermediul instrumentelor financiare și Programelor IP ODA | - Nr. garanțiilor financiare noi emise,  - Suma credite noi acordate | 2024-2026 | - | - | - | - | Ministerul Dezvoltării Economice și Digitalizării,  IP ODA |  |
| *2.1.3 Atragerea investițiilor străine directe în sectorul industrial* | | | | | | | | | |
| 2.1.3.1 | Modificarea Legii nr. 174/2021 privind mecanismul de examinare a investițiilor de importanță pentru securitatea statului, în vederea eficientizării mecanismului de examinare a investițiilor | - Proiect de lege aprobat de Guvern și transmis Parlamentului spre adoptare | Tr. II, 2024 | 22,6 | - | - | Surse bugetare | Ministerul Dezvoltării Economice și Digitalizării | Serviciul de Informații și Securitate,  CNPF,  Agenția de Investiții,  Ministerul Justiției |
| 2.1.3.2 | Stimularea investițiilor străine directe în industria prelucrătoare din lanțurile valorice superioare | - Nr. proiectelor investiționale realizate,  - Valoarea investițiilor capitale | 2024-2026 | - | - | - | - | Ministerul Dezvoltării Economice și Digitalizării,  Administrațiile Zonelor Economice Libere | Agenția de Investiții |
| ***Obiectivul Specific 2.2:*** ***Facilitarea accesului la forța de muncă calificată*** | | | | | | | | | |
| **Indicatori de rezultat:**  1. Creșterea numărului salariaților în inustria prelucrătoare cu 5% anual  2. Creșterea ponderii salariaților în industria prelucrătoare cu 30%, către anul 2026 | | | | | | | | | |
| *2.2.1. Îmbunătățirea politicilor și a capacităților pentru acces mai bun la piața muncii* | | | | | | | | | |
| 2.2.1.1 | Modificarea Codului Muncii în vederea extinderii limitei maxime actuale a timpului de muncă și simplificării procedurilor de oformare a muncii suplimentare, în conformitate cu Directiva 2003/88/CE | - Proiect de lege aprobat de Guvern și transmis Parlamentului spre adoptare | Tr. I, 2025 | - | 22,6 | - | Surse bugetare | Ministerul Muncii și Protecției Sociale | Ministerul Dezvoltării Economice și Digitalizării |
| 2.2.1.2 | Instituirea unui program de măsuri active destinat reintegrării muncitorilor din regiunea transnistreană a Republicii Moldova | - Program instituit | Tr. I, 2025 | - | 22,6 | - | Surse bugetare | Ministerul Muncii și Protecției Sociale,  ANOFM | Ministerul Dezvoltării Economice și Digitalizării |
| 2.2.1.3 | Negocierea și semnarea Acordurilor bilaterale de migrație cu state emergente-furnizoare de forță de muncă, în conformitate cu instrucțiunile Organizației Internaționale a Muncii (OIM) | - Numărul de Acorduri semnate | 2024-2026 | - | - | - | - | Ministerul Muncii și Protecției Sociale,  ANOFM | Ministerul Dezvoltării Economice și Digitalizării |
| *2.2.2 Consolidarea înzestrării tehnice și parteneriatelor dintre instituțiile de învățământ și companiile industriei prelucrătoare* | | | | | | | | | |
| 2.2.2.1 | Realizarea unui studiu privind necesarul de utilaj și echipamente pentru dotarea instituțiilor Învățământului profesional-tehnic (ÎPT) și superior (IÎS), care realizează formare inițială în domeniu, în corespundere cu realitățile de pe piața muncii. | - Studiu realizat | Tr. I,  2025 | - | 300,0 | - | alte surse | Ministerul Educației și Cercetării | Ministerul Dezvoltării Economice și Digitalizării,  Instituțiile ÎPT și superior,  Asociațiile de profil |
| 2.2.2.2 | Instituirea parteneriatelor dintre ÎPT/IÎS și asociațiile de business, cu scopul îmbunătățirii curriculelor, formării cadrelor didactice și elevilor și accesului reciproc la utilaje și echipamente | - Numărul parteneriatelor semnate | 2024-2026 | - | - | - | - | Ministerul Dezvoltării Economice și Digitalizării | Ministerul Educației și Cercetării  Instituțiile ÎPT și superior,  Asociațiile de profil |
| *2.2.3 Îmbunătățirea infrastructurii de formare continuă și conectarea mai bună a acesteia la necesitățile industriei* | | | | | | | | | |
| 2.2.3.1 | Crearea Centrului de formare continuă în domeniul industrial TechZone | - Centrul de formare continuă funcțional | 2024 | 30000,0 | - | - | - | Zona Economică Liberă Bălți | Ministerul Dezvoltării Economice și Digitalizării  Asociația Patronală din Industria Prelucrătoare (APIP) |
| 2.2.3.2 | Dezvoltarea capacităților instituționale și operaționale pentru formarea abilităților tinerilor în cadrul Centrului de Inovare și Transfer Tehnologic din Bălți, Nortek | -Numărul de tineri instruiți | 2025-2026 | - | 4750,0 | 4750,0 | Surse bugetare, alte surse | Centrul de Inovare și Transfer Tehnologic Nortek | Universitătea de Stat „Alecu Russo” din Bălți (USARB)  Agenți economici |
| **Obiectivul general 3. Stimularea productivității și tranziției la economia verde** | | | | | | | | | |
| **Nr.** | **Acțiuni** | **Indicatori de monitorizare** | **Termen de realizare** | **Costuri estimate *(mii MDL)*** | | | **Surse de finanțare** | **Instituția responsabilă** | **Parteneri** |
| **2024** | **2025** | **2026** |
| ***Obiectivul Specific 3.1.*** ***Creșterea inovării și competitivității în industria prelucrătoare*** | | | | | | | | | |
| **Indicatori de rezultat:**  1. Creșterea secțiunii sofisticarea business-ului din Indicele Global al Competitivității, cu 20% către anul 2026  2. Creșterea ponderii valorii adăugate a industriei de tehnologie medie și înaltă în valoarea adăugată totală, cu 20% către anul 2026  3. Creșterea ponderii exportului de produse de tehnologie medie/înaltă în totalul exporturilor de produse industriale, cu 20% către anul 2026 | | | | | | | | | |
| *3.1.1* *Stimularea inovării în sectorul industrial* | | | | | | | | | |
| 3.1.1.1 | Consolidarea cooperării dintre instituțiile de învățământ și întreprinderi | * - Numărul de acorduri de colaborare încheiate între instituțiile de învățământ și mediul de afaceri | 2024-2026 | - | - | - | - | Minstrerul Educației și Cercetării | Ministerul Dezvoltării Economice și Digitalizării,  Asociațiile profesionale |
| 3.1.1.2 | Instituirea unui mecanism de deducere a cheltuielilor din activitățile de cercetare-dezvoltare | * - Proiect de lege aprobat de Guvern și transmis Parlamentului spre adoptare | Tr I,  2025 | - | 22,6 | - | Surse  bugetare | Ministerul Finanțelor | Ministerul Dezvoltării Economice și Digitalizării |
| 3.1.1.3 | Elaborarea și implementarea *Programului de stimulare a cercetării-dezvoltării şi inovării în rândul întreprinderilor mici şi mijlocii* | - Hotărâre de Guvern aprobată,  - Nr. companiilor, finanțate | Tr. IV, 2024  2025-2026 | 22,6 | 5 000,0 | 10 000,0 | Surse bugetare, alte surse | Ministerul Dezvoltării Economice și Digitalizării,  IP ODA |  |
| *3.1.2* *Sporirea competitivității companiilor industriei prelucrătoare* | | | | | | | | | |
| 3.1.2.1 | Elaborarea studiului de evaluarea a *input*-urilor importate de industria prelucrătoare | - Studiu de evaluare elaborat | Tr. IV, 2024 | 200,0 | - | - | alte surse | Ministerul Dezvoltării Economice și Digitalizării |  |
| 3.1.2.2 | Modificarea Legii nr. 172/2014 privind aprobarea Nomenclaturii combinate a mărfurilor, în vederea eliminării taxelor vamale la *input*-urile din industria prelucrătoare care nu pot fi produse în Republica Moldova | - Proiect de lege aprobat de Guvern și transmis Parlamentului spre adoptare | Tr. IV, 2024 | 22,6 | - | - | Surse bugetare | Ministerul Dezvoltării Economice și Digitalizării | Ministerul Finanțelor |
| 3.1.2.3 | Modificarea și implementarea *Programului de creștere a competitivității la export și integrarea în lanțurile valorice internaționale a ÎMM* | - Hotărâre de Guvern aprobată,  - Nr. companii finanțate, | Tr. I, 2024  2024-2026 | 10 000,0  +  10 000,0 | 10 000,0  +  10 000,0 | 10 000,0  +  10 000,0 | Surse bugetare, alte surse | Ministerul Dezvoltării Economice și Digitalizării,  IP ODA |  |
| 3.1.2.4 | Instituirea unui nou produs de garantare a FGC, în vederea instituirii unui instrument de garantare în procedura de perfecționare activă | - Concept elaborat și aprobat | Tr. II, 2024 | 20,2 | - | - | Surse bugetare | Ministerul Dezvoltării Economice și Digitalizării  IP ODA |  |
| 3.1.2.5 | Desfășurarea unei campanii extinse la nivel național pentru promovarea produselor industriale autohtone | - Campanie de promovare realizată, - Numărul de livrabile realizate | 2025 | - | 300,0 | - | alte surse | Ministerul Dezvoltării Economice și Digitalizării | Asociațiile de business |
| 3.1.2.6 | Revizuirea cadrului normativ prin modificarea Legii nr. 1409/1997 și HG295/2023, în vederea stabilirii unui mecanism separat de aprobare a prețului pentru producătorii autohtoni de medicamente | - Proiect de lege aprobat de Guvern și transmis Parlamentului spre adoptare  -Proiect de hotărâre de Guvern aprobată | Tr. IV, 2024 | 20,2 | - | - | Surse bugetare | Ministerul Sănătății |  |
| 3.1.2.7 | Modificarea proceselor în domeniul achizițiilor publice de medicamente, astfel încât licitațiile să fie desfășurate din timp, iar necesarul solicitat de fiecare instituție să fie maximal unificat, eficientizat, și, ulterior, realizat | - Proces de achiziție modificat | Tr. IV, 2024 | 20,2 | - | - | Surse bugetare | Ministerul Sănătății, Agenția Medicamentului și Dispozitivelor Medicale |  |
| 2.1.2.8 | Ajustarea cadrului normativ, astfel încât prețurile pentru medicamentele compensate să fie stabilite în baza unor medii ale concursurilor de ofertă | - Proiect de lege aprobat de Guvern și transmis Parlamentului spre adoptare  -Proiect de hotărâre de Guvern aprobată | Tr. I, 2025 | - | 22,0 | - | Surse bugetare | Ministerul Sănătății, Agenția Medicamentului și Dispozitivelor Medicale |  |
| ***Obiectivul Specific 3.2. Facilitarea tranziției la economia verde*** | | | | | | | | | |
| **Indicatori de rezultat:**  1. Creșterea numărului companiilor din industria prelucrătoare instruite/familiarizate cu principiile economiei verzi cu cel puțin 30%, către anul 2026  2. Rata ÎMM-lor din industria prelucrătoare care aplică mecanisme de epurare a apei și utilizare a deșeurilor în creștere cu 50% către anul 2026  3. Reducerea emisiilor de CO2 pe unitatea de valoare adăugată în industria prelucrătoare din Republica Moldova, cu cel puțin 25%, către anul 2026. | | | | | | | | | |
| *3.2.1 Alinierea la Planul industrial al Pactului verde UE și promovarea* *tranziției la economia verde* | | | | | | | | | |
| 3.2.1.1 | Asigurarea alinierii cadrului normativ și documentelor de politici la Planul industrial al UE | - Modificări realizate | 2024-2026 | În limita bugetului aprobat | În limita bugetului aprobat | În limita bugetului aprobat | Surse bugetare, alte surse | Ministerul Mediului,  Ministerul Dezvoltării Economice și Digitalizării,  Ministerul Finanțelor |  |
| 3.2.1.2 | Elaborarea studiului de evaluarea a poluării (ape, aer, mediu) în industria prelucrătoare și recomandărilor de remediere | - Studiu de evaluare elaborat | Tr. III, 2024 | 3 000,0 | - | - | Finance in Motion | Ministerul Dezvoltării Economice și Digitalizării,  Ministerul Mediului |  |
| 3.2.1.3 | Elaborarea și implementarea planurilor de acțiun/ foilor de parcurs privind tranziția verde pentru 6 companii din sectoarele industriale prioritare | - Planuri de acțiuni elaborate și aprobate | Tr. III-IV,  2024 | 2 500,0 | - | - | Finance in Motion | Ministerul Dezvoltării Economice și Digitalizării |  |
| 3.2.1.4 | Desfășuarea campaniei de promovare a economiei verzi în industria prelucrătoare | - Campanie de promovare realizată | Tr. I-II, 2025 | 2 500,0 | - | - | Finance in Motion | Ministerul Dezvoltării Economice și Digitalizării |  |
| *3.2.2 Sprijinul tranziției la economia verde a industriei prelucrătoare* | | | | | | | | | |
| 3.2.2.1 | Modificarea Programului de Ecologizare a IMM-urilor, în scopul includerii startup-urilor și clusterelor ca eligibile pentru suport | - Hotărâre de Guvern aprobată | Tr. III, 2024 | 15,4 | - | - | Surse bugetare | Ministerul Dezvoltării Economice și Digitalizării |  |
| 3.2.2.2 | Modificarea Programului de retehnologizare și eficiență energetică a IMM-urilor, în scopul inluderii proiectelor de economie circulară | - Hotărâre de Guvern aprobată | Tr. IV, 2024 | 15,4 | - | - | Surse bugetare | Ministerul Dezvoltării Economice și Digitalizării |  |
| 3.2.2.3 | Stimularea dezvoltării liniilor de creditare verde în RM | - Numărul liniilor de creditare create | 2024-2026 | - | - | - | - | Ministerul Dezvoltării Economice și Digitalizării |  |

*Anexă la Programul național pentru dezvoltarea industrială pentru anii 2024-2028*

**Lista sectoarelor de activitate pentru care se acordă ajutoare de stat**

|  |  |  |
| --- | --- | --- |
| **Nr.** | **CAEM** | **Denumire** |
| **Industria alimentară** | | |
|  | C 1010 | Producția, prelucrarea si conservarea cărnii si a produselor din carne |
|  | C 1020 | Prelucrarea si conservarea peștelui, crustaceelor si moluștelor |
|  | C 1030 | Prelucrarea si conservarea fructelor si legumelor |
|  | C1050 | Fabricarea produselor lactate |
|  | C 1060 | Fabricarea produselor de morărit, a amidonului si produselor din amidon |
|  | C 1070 | Fabricarea produselor de brutarie si a produselor fainoase |
|  | C 1080 | Fabricarea altor produse alimentare |
|  | C 1090 | Fabricarea preparatelor pentru hrana animalelor |
| **Fabricarea produselor textile** | | |
|  | C1320 | Productia de tesaturi |
|  | C 1330 | Finisarea materialelor textile |
|  | C 1390 | Fabricarea altor articole textile |
| **Fabricarea articolelor de imbracaminte** | | |
|  | C 1410 | Fabricarea articolelor de imbracaminte, cu exceptia articolelor din blana |
|  | C 1420 | Fabricarea articolelor din blană |
|  | C 1430 | Fabricarea articolelor de imbracaminte prin tricotare sau crosetare |
| **Tabacirea si finisarea pieilor** | | |
|  | C 1510 | Tabacirea si finisarea pieilor; fabricarea articolelor de voiaj si marochinarie si a articolelor de harnasament; prepararea si vopsirea blanurilor |
|  | C 1520 | Fabricarea incaltamintei |
| **Prelucrarea lemnului** | | |
|  | C 1610 | Taierea si rindeluirea lemnului |
|  | C 1620 | Fabricarea produselor din lemn, pluta, paie si din alte materiale vegetale impletite |
| **Fabricarea hârtiei şi a produselor din hârtie** | | |
|  | C 1720 | Fabricarea articolelor din hartie si carton |
| **Fabricarea produselor de cocserie si a produselor obtinute din prelucrarea titeiului** | | |
|  | C 1920 | Fabricarea produselor obtinute din prelucrarea titeiului |
| **Fabricarea substanţelor şi a produselor chimice** | | |
|  | C 2010 | Fabricarea produselor chimice de baza, a ingrasamintelor si produselor azotoase; fabricarea materialelor plastice si a cauciucului sintetic, in forme primare |
|  | C 2020 | Fabricarea pesticidelor si a altor produse agrochimice |
|  | C 2030 | Fabricarea vopselelor, lacurilor, cernelii tipografice si masticurilor |
|  | C 2040 | Fabricarea sapunurilor, detergentilor si a produselor de intretinere, cosmetice si de parfumerie |
|  | C 2050 | Fabricarea altor produse chimice |
|  | C 2060 | Fabricarea fibrelor sintetice şi artificiale |
| **Fabricarea produselor farmaceutice de baza si a preparatelor farmaceutice** | | |
|  | C 2110 | Fabricarea produselor farmaceutice de baza |
|  | C 2120 | Fabricarea preparatelor farmaceutice |
| **Fabricarea produselor din cauciuc si mase plastice** | | |
|  | C 2210 | Fabricarea articolelor din cauciuc |
|  | C 2220 | Fabricarea articolelor din material plastic |
| **Fabricarea altor produse din minerale nemetalice** | | |
|  | C 2310 | Fabricarea sticlei si a articolelor din sticla |
|  | C 2330 | Fabricarea materialelor de constructii din argila |
|  | C 2340 | Fabricarea altor articole din ceramica si portelan |
|  | C 2350 | Fabricarea cimentului, varului si ipsosului |
|  | C 2360 | Fabricarea articolelor din beton, ciment si ipsos |
|  | C 2370 | Taierea, fasonarea si finisarea pietrei |
|  | C 2390 | Fabricarea altor produse din minerale nemetalice n.c.a. |
| **Industria constructiilor metalice si a produselor din metal, exclusiv masini, utilaje si instalatii** | | |
|  | C 2510 | Fabricarea de constructii metalice |
|  | C 2520 | Productia de rezervoare, cisterne si containere metalice; productia de radiatoare si cazane pentru incalzire centrala |
|  | C 2560 | Tratarea si acoperirea metalelor; operatiuni de mecanica generala |
|  | C 2570 | Productia de unelte si articole de fierarie |
|  | C 2590 | Fabricarea altor produse prelucrate din metal |
| **Fabricarea calculatoarelor si a produselor electronice si optice** | | |
|  | C 2610 | Fabricarea componentelor electronice |
|  | C 2620 | Fabricarea calculatoarelor şi a echipamentelor periferice |
|  | C 2630 | Fabricarea echipamentelor de comunicaţii |
|  | C 2640 | Fabricarea produselor electronice de larg consum |
|  | C 2650 | Fabricarea de echipamente de masura, verificare, control si navigatie; productia de ceasuri |
|  | C 2660 | Fabricarea de echipamente pentru radiologie, electrodiagnostic şi electroterapie |
|  | C 2670 | Fabricarea de instrumente optice şi echipamente fotografice |
|  | C 2680 | Fabricarea suporţilor magnetici şi optici destinaţi înregistrărilor |
| **Fabricarea echipamentelor electrice** | | |
|  | C 2710 | Fabricarea motoarelor electrice, generatoarelor si transformatoarelor electrice si a aparatelor de distributie si control a electricitatii |
|  | C 2720 | Fabricarea de acumulatori şi baterii |
|  | C 2730 | Fabricarea de fire si cabluri; fabricarea dispozitivelor de conexiune pentru acestea |
|  | C 2740 | Fabricarea de echipamente electrice de iluminat |
|  | C 2750 | Fabricarea de echipamente casnice |
|  | C 2790 | Fabricarea altor echipamente electrice |
| **Fabricarea de masini, utilaje si echipamente n.c.a.** | | |
|  | C 2810 | Fabricarea de maşini şi utilaje de utilizare generală |
|  | C 2820 | Fabricarea altor maşini şi utilaje de utilizare generală |
|  | C 2830 | Fabricarea masinilor si utilajelor pentru agricultura si exploatari forestiere |
|  | C 2840 | Fabricarea utilajelor şi a maşinilor-unelte pentru prelucrarea metalelor |
|  | C 2890 | Fabricarea altor maşini şi utilaje cu destinaţie specifică |
| **Fabricarea autovehiculelor, a remorcilor si semiremorcilor** | | |
|  | C 2910 | Fabricarea autovehiculelor de transport rutier |
|  | C 2920 | Producţia de caroserii pentru autovehicule; fabricarea de remorci şi semiremorci |
|  | C 2930 | Productia de piese si accesorii pentru autovehicule si pentru motoare de autovehicule |
| **Fabricarea altor mijloace de transport** | | |
|  | C 3090 | Fabricarea altor echipamente de transport n.c.a |
| **Fabricarea de mobilă** | | |
|  | C 3100 | Fabricarea de mobilă |
| **Alte activitati industriale n.c.a.** | | |
|  | C 3210 | Fabricarea bijuteriilor, imitatiilor de bijuterii si articolelor similare |
|  | C 3220 | Fabricarea articolelor pentru sport |
|  | C 3240 | Fabricarea jocurilor si jucariilor |
|  | C 3250 | Fabricarea de dispozitive, aparate si instrumente medicale si stomatologice |
|  | C 3290 | Alte activitati industriale n.c.a. |

1. Dasgupta S., Singh A. (2006). *Manufacturing, services and premature deindustrialization in developing countries: A Kaldorian analysis*. În: UNU-WIDER, United Nations University Research Paper, No. 2006/49; Rodrik D. (2016). *Premature deindustrialization*. În: Journal*of*Economic Growth, 2016, vol. 21, issue 1, pp. 1-33. Disponibil: <https://drodrik.scholar.harvard.edu/files/dani-rodrik/files/premature_deindustrialization.pdf>. [↑](#footnote-ref-1)
2. Valoarea producției industriale în prețuri comparabile raportată la numărul mediu al salariaților [↑](#footnote-ref-2)
3. Cele mai recente date statistice disponibile [↑](#footnote-ref-3)
4. *ANOFM (2023).* *Prognoza pieței muncii pentru anul 2023 din perspectiva angajatorilor.* [*https://www.anofm.md/view\_document?nid=20224*](https://www.anofm.md/view_document?nid=20224)*.*  [↑](#footnote-ref-4)
5. United Nations Industrial Development Organization (2021). *Industrial Development Report 2022. The Future of Industrialization in a Post-Pandemic World*. Vienna. [↑](#footnote-ref-5)
6. Stiglitz J., Lin J. (2013). *The Industrial Policy Revolution I: The Role of Government Beyond Ideology.* International Economic Association. [↑](#footnote-ref-6)
7. Acemoglu D., Robinson J. (2018). *De ce eșuează națiunile. Originile puterii, ale prosperității și ale sărăciei.* București: Litera. [↑](#footnote-ref-7)
8. North D. (1990). *Institutions, Institutional Change, and Economic Performance*. New York: Cambridge University Press. p. 3. [↑](#footnote-ref-8)
9. ## The World Bank. *Worldwide Governance Indicators*.<https://databank.worldbank.org/source/worldwide-governance-indicators>**.**

   [↑](#footnote-ref-9)
10. Acemoglu, D. (2009). *Introduction to modern economic growth*. Princeton University Press, pp. 781-784. [↑](#footnote-ref-10)
11. UNE & ASRO. *Republic of Moldova. National Quality Infrastructure system’s gap assessment*. Final Report, October, 2023. [↑](#footnote-ref-11)
12. Moldova. Quality Infrastructure Index for Sustainable Development. <https://hub.unido.org/qi4sd/MDA>. [↑](#footnote-ref-12)
13. UNCTAD (2019). *World Investment Report. Special Economic Zones*. pp. 127-210. [↑](#footnote-ref-13)
14. Porter M. (1990). *The Competitiveness Advantage of Nations*. Harvard Business Review. [↑](#footnote-ref-14)
15. Teoriile contemporane ale clusterizării definesc patru etape majore în dezvoltarea clusterelor, implicit: etapa inițială; etapa creării; etapa operaționalizării și; etapa transformării. [↑](#footnote-ref-15)
16. GIZ (2021). *Cluster Development Guide – A Practitioners Guide for Cluster Policy, Strategy and Implementation – A Practitioners Guide for Cluster Policy, Strategy and Implementation*. <https://www.giz.de/en/downloads/giz2021-en-cluster-development-guide.pdf>. [↑](#footnote-ref-16)
17. Aghion Ph., Howitt P. (2009). *The economics of growth*. The MIT Press. [↑](#footnote-ref-17)
18. ODA (2022). Raport anual privind activitatea FGC. <https://www.oda.md/files/fgc/2023/Raport%20anual%20FGC%202022.pdf>. [↑](#footnote-ref-18)
19. <https://www.bnm.md/files/02_CI_2022_q4.pdf#page=30>. p.31. [↑](#footnote-ref-19)
20. Atoyan R., et al. (2016). Emigration and Its Economic Impact on Eastern Europe, *IMF SDN*/16/07. [↑](#footnote-ref-20)
21. Gagauz O., Tabac T., Pahomii I. (2023). Depopulation in Moldova: The main challenge in the context of extremly high emigration, *Vienna Yearbook of Population Research 2023* (Vol. 21), pp. 1–25. <https://austriaca.at/0xc1aa5576_0x003e2751.pdf>. [↑](#footnote-ref-21)
22. *ANOFM (2023).* *Prognoza pieței muncii pentru anul 2023 din perspectiva angajatorilor.* [*https://www.anofm.md/view\_document?nid=20224*](https://www.anofm.md/view_document?nid=20224)*.*  [↑](#footnote-ref-22)
23. Strategia națională de dezvoltare „Moldova Europeană 2030” (obiectivele 1 și 3), Strategia de dezvoltare „Educația 2030” (Obiectivele generale 1, 2, 5 și 7), Programul național pentru ocuparea forței de muncă pe anii 2022-2026. [↑](#footnote-ref-23)
24. World Intellectual Property Organization (WIPO) (2023). Global Innovation Index 2023: Innovation in the face of uncertainty. Geneva: WIPO. [↑](#footnote-ref-24)
25. Studwell J (2014). *How Asia Works*. Grove Press. [↑](#footnote-ref-25)
26. European Commission (2023). *A Green Deal Industrial Plan for the Net-Zero Age*. <https://commission.europa.eu/system/files/2023-02/COM_2023_62_2_EN_ACT_A%20Green%20Deal%20Industrial%20Plan%20for%20the%20Net-Zero%20Age.pdf>. [↑](#footnote-ref-26)
27. Prohnițchi V (2023). *Schema de ajutor de stat în industria prelucrătoare: evaluare ex-ante de impact.* Chișinău: Octombrie, 2023. [↑](#footnote-ref-27)